4 Keperluan Asas Tanaman

Walaupun terdapat cabaran dalam berkebun tetapi menanam dan menjaga tanaman adalah tidak sukar. Seperti kita, tanaman memerlukan beberapa keperluan asas untuk hidup dan dengan memastikan ianya mencukupi, tanaman anda akan tumbuh dengan baik dan sihat. Keperluan asas tanaman terbahagi kepada
4
 iaitu
air
,
cahaya
,
nutrien
, dan
udara
.

Air

Air merupakan keperluan asas utama bukan sahaja untuk tanaman malah untuk semua kehidupan. Kepentingan air untuk tanaman juga dapat dilihat daripada peratus berat air yang terkandung di dalam tanaman iaitu
80%-90% daripada berat tumbuh-tumbuhan adalah air
. Air memainkan pelbagai peranan penting untuk tanaman dan antaranya adalah sebagai medium pengangkutan nutrien serta diperlukan juga di dalam proses fotosintesis. Kesan kekurangan air adalah jelas terhadap tanaman iaitu tanaman menjadi layu dan tanaman juga
boleh mati hanya selepas beberapa hari tanpa air
. Pastikan tanaman anda mendapat air yang mencukupi dengan
menyiram sekurang-kurangnya pada setiap pagi dan petang
. Walaubagaimanapun,
air yang berlebihan juga boleh memberikan kesan yang negatif terhadap tanaman
.

Kesan apabila tanaman menerima terlalu banyak atau terlalu sedikit air.

Cahaya

Fotosintesis
 adalah perkataan yang utama dikaitkan dengan keperluan cahaya kapada tanaman. Melalui proses fotosintesis, tumbuh-tumbuhan
menghasilkan makanan menggunakan tenaga cahaya
. Melalui proses ini juga tumbuh-tumbuhan menarik karbon dioksida daripada udara dan
menghasilkan oksigen untuk hidupan-hidupan lain
. Kebanyakan tanaman memerlukan cahaya yang cerah,
sekurang-kurangya 4 jam cahaya matahari terus (direct sunlight) setiap hari
 bagi mendapatkan pertumbuhan yang baik kerana perbezaan keamatan cahaya di antara tempat yang redup dengan tempat yang terbuka
adalah amat ketara
.
Cahaya yang tidak mencukupi boleh menyebabkan daun menjadi kurang hijau dan tanaman tumbuh kurus dan panjang
. Kesan kekurangan cahaya boleh dilihat dengan jelas pada waktu percambahan biji benih di mana cahaya yang tidak mencukupi menyebabkan anak benih menjadi kurus dan panjang.

Perbezaan antara tanaman yang menerima cahaya yang mencukupi dan yang tidak.

Udara

Udara adalah keperluan asas tanaman yang tidak perlu disediakan kerana sudah tersedia kepada semua hidupan di bumi. Di dalam udara terdapat dua komponen utama yang diperlukan oleh tanaman iaitu karbon dioksida dan oksigen. Seperti disebut di atas, karbon dioksida diperlukan untuk menghasilkan makanan, dan oksigen pula diperlukan oleh tanaman sewaktu proses respirasi iaitu proses menukar makanan kepada tenaga. Walaupun udara tidak perlu disediakan tetapi terdapat beberapa perkara yang berkaitan seperti
pengudaraan tanaman yang perlu dipastikan mencukupi
. Pengudaraan yang baik bermaksud pengaliran udara yang baik. Pengudaraan yang tidak baik boleh menyebabkan pertumbuhan kulat kepada tanaman. Selain daripada itu,
akar juga memerlukan pengudaraan yang baik
. Pastikan tanaman anda mendapat pengudaraan yang baik dengan meletakkannya di
tempat yang mempunyai aliran udara serta gunakan media tanaman yang poros untuk memastikan pengudaraan yang baik untuk akar
.

Pengudaraan di dalam media juga adalah penting untuk mendapatkan akar yang sihat.

Nutrien

Keperluan asas tanaman yang keempat pula adalah nutrien dan terdapat s
ekurang-kurangnya 17 jenis nutrien yang diperlukan oleh tanaman
. Secara semulajadinya air, udara, dan nutrien-nutrien yang terkandung di dalam tanah adalah sumber nutrien tanaman tetapi ia mungkin tidak mencukupi bagi pertumbuhan dan pengeluaran hasil yang baik. Baja digunakan untuk membekalkan tanaman dengan nutrien yang diperlukan. Terdapat pelbagai jenis baja di pasaran tetapi baja yang biasa digunakan dalam penanaman ialah baja organik tinja ayam diproses dan baja sintetik granul. Baja organik tinja ayam diproses adalah sesuai untuk pelbagai tanaman dan ia mengandungi pelbagai nutrien yang diperlukan tanaman. Baja sintetik granul pula mengandungi kandungan nutrien yang lebih tinggi tetapi penggunaannya perlu dibuat dengan lebih berhati-hati kerana pembajaan berlebihan adalah berbahaya kepada tanaman. Oleh itu, digalakkan untuk hanya menggunakan baja organik tinja ayam diproses pada peringkat awal tanaman dan hanya gunakan baja sintetik granul untuk pokok yang telah matang.

Nutrien-nutrien yang diperlukan oleh tanaman

Kami berharap artikel ini adalah bermanfaat dan boleh membantu di dalam aktiviti berkebun anda. Jika anda mempunyai sebarang persoalan atau maklum balas sila gunakan ruang komen di bawah.


6 Dari 10 EC Meter Tidak Sesuai Digunakan

Kami ada menyediakan servis uji ketepatan bacaan EC meter yang kami tawarkan secara percuma buat masa ini. Sehingga kini kami telah merekodkan ujian 10 unit EC meter dan mendapati 6 daripadanya tidak sesuai untuk digunakan. Anda boleh melihat rajah di dalam gambar di atas yang menunjukkan bacaan antara EC meter yang diuji (B1,B2,B3,B4) dengan nilai EC sebenar larutan tersebut (N1,N2,N3,N4). Kod merujuk kepada unit EC meter yang kami uji dan tanda merah bermaksud ianya tidak sesuai digunakan. Penerangan lanjut berkaitan rajah terdapat di bawah.

EC meter yang telah kami uji sehingga kini.

Perlu dinyatakan bahawa keputusan ujian yang ada sekarang terdapat 9 produk EC meter yang berbeza dan ia tidak memberitahu ketepatannya dalam jangka masa panjang. Maka keputusan yang kami tunjukkan di sini tidak sesuai digunakan untuk mengesyorkan EC meter yang mana sesuai untuk dibeli kerana kami perlu menguji beberapa unit produk yang sama dalam jangka masa panjang untuk memberi pendapat tersebut. Keputusan ujian juga tidak mengandungi maklumat berkitan reka bentuk dan fungsi meter-meter yang telah diuji kecuali yang relevan untuk ujian ini.

Proses menguji EC meter.

Jika anda sedang mencari EC meter untuk tujuan penanaman, buat masa ini kami boleh syorkan Hanna DiST 4 (A01) berdasarkan kredibiliti syarikat yang mengeluarkannya serta ujian yang kami buat menunjukkan ia mempunyai ketepatan yang tinggi. Selain daripada itu, reka bentuknya yang unik memastikan bacaan tepat dan konsisten untuk jangka masa panjang. Satu alternatif yang kos lebih rendah ialah AquaPro-AP2 (A02) dan ujian kami menunjukkan bacaan yang tepat tetapi kami mendapati sedikit isu dengan konsistensi bacaannya. Anda boleh melihat perbandingan antara kedua-dua EC meter di bawah.

Perbandingan Antara EC Meter Hanna DiST 4 dan AquaPro AP-2

Terdapat trend yang boleh dilihat di dalam rajah ini, kebanyakan EC meter memberikan bacaan yang hampir dengan nilai sebenar untuk nilai EC lebih kurang 1.00mS/cm tetapi separuh daripadanya menunjukkan perbezaan bacaan yang ketara atau berbeza jauh untuk bacaan nilai EC dalam julat 2-4mS/cm. Kami kadangkala ternampak penjual produk EC meter yang membandingkan bacaannya dengan EC meter Hanna DiST 4 pada nilai EC lebih kurang 1mS/cm atau kurang daripada itu. Rajah ini menunjukkan tidak cukup untuk hanya menguji EC meter pada nilai tersebut untuk menentukan ketepatan bacaan EC meter dalam julat 0-5mS/cm.

EC meter putih ini beri satu bacaan bawah 1mS/cm yang betul tetapi bacaan 2mS/cm ke atas salah pula.

Panduan untuk membuat ujian ini disediakan dalam link di bawah.

Cara Menguji Ketepatan EC Meter

Jika anda berminat untuk mendapatkan servis ini sila ke page di bawah.

Servis Uji EC Meter (Percuma)

Berikut adalah penerangan maklumat yang terdapat di dalam rajah.

Tarikh

Tarikh ujian dibuat.

Kod

Kod unik setiap EC meter yang kami uji.
TDS meter juga dimasukkan ke dalam senarai ini tetapi ia memerlukan penukaran unit.
A01 ialah EC meter Hanna DiST 4 dan ia telah diuji dengan menggunakan cara yang ditunjukkan di
https://www.kebuna.com/blog/cara-menguji-ketepatan-ec-meter
. Disebabkan ketepatannya yang tinggi, semua meter selain EC meter AquaPro AP-2 (A02) dikalibrasi serta diuji dengan membandingkan bacaan dengan EC meter Hanna DiST 4.

Unit

EC meter boleh menunjukkan bacaan dalam beberapa unit dengan keutamaan diberikan kepada mS/cm kemudian µS/cm kemudian ppm.
1mS/cm = 1000µS/cm
Disebabkan hubungan antara nilai EC dan TDS adalah bergantung pada bahan larutan, terdapat beberapa kadar penukaran antara kedua-dua unit tersebut. Kami menggunakan 1mS/cm = 500ppm melainkan TDS meter tersebut menyatakan kadar penukarannya.

Kalibrasi (K)

Kebolehan untuk dikalibrasi dikira sebagai kriteria minimum kerana bacaan lama-kelamaan boleh bertukar dan kalibrasi diperlukan untuk melaras kembali EC meter.
Y = EC meter telah dikalibrasi sebelum ianya diuji.
N = EC meter tidak dikalibrasi sebelum ianya diuji.
X = EC meter tidak boleh dikalibrasi atau boleh dikalibrasi tetapi tidak boleh mencapai nilai EC larutan kalibrasi.

Nilai # (N#)

Nilai dalam mS/cm di mana bacaan dibuat, contohnya N1 bermaksud nilai larutan tersebut hampir dengan nilai 1.00mS/cm.
Selain daripada A01 dan A02, bacaan-bacaan EC meter lain dibandingkan dengan bacaan EC meter Hanna DiST 4.

Bacaan # (B#)

Bacaan dalam mS/cm yang diberikan oleh EC meter apabila diuji pada nilai tertentu, contohnya B1 ialah bacaan EC meter pada nilai N1.
X = EC meter tidak boleh memberikan bacaan.
Kriteria minimum di sini ialah EC meter boleh memberikan bacaan dan perbezaan antara bacaan dengan nilai sebenar kurang daripada 0.3mS/cm. Kekurangan dari segi ketepatan bacaan jika perbezaan sama atau lebih 0.2mS/cm tetapi tidak mencapai 0.3mS/cm.

Warna

Hijau = EC meter yang tidak mempunyai sebarang kekurangan dari segi ketepatan bacaan, dikalibrasi dan menggunakan unit mS/cm atau µS/cm.
Kuning = EC meter dan ruang yang mempunyai kekurangan tetapi tidak kurang dari kriteria minimum atau menggunakan unit ppm.
Merah = EC meter dan ruang yang tidak memenuhi kriteria minimum.


Apakah Baja Larut Air dan Baja AB?

Bagi mendapatkan pertumbuhan yang baik, tanaman mestilah mendapat nutrien yang mencukupi. Tanaman mendapat nutrien daripada tanah atau media tanaman yang digunakan dan ianya juga boleh dibekalkan melalui pembajaan. Terdapat beberapa jenis baja yang boleh digunakan seperti baja NPK granul, baja organik, dan baja larut air. Artikel ini ingin berkongsi sedikit maklumat mengenai baja larut air dan baja AB.

AllGrower AB – Produk baja AB keluaran Kebuna.

Baja larut air ialah sejenis baja yang dilarutkan ke dalam air pada kadar tertentu dan air ini kemudiannya disiram kepada tanaman untuk membaja serta mengairkan tanaman. Baja larut air ini boleh didapati di dalam bentuk pepejal dan juga cecair. Baja AB pula adalah sejenis baja larut air yang terbahagi kepada dua bahagian iaitu komponen A dan komponen B. Kedua-dua komponen ini hanya boleh dicampur pada kadar kepekatan yang rendah sahaja dan akan menghasilkan mendakan jika dilarutkan pada kadar kepekatan yang tinggi. Walaupun lebih ramai yang mengetahui tentang baja AB tetapi terdapat juga baja larut air yang tidak terbahagi kepada dua bahagian. Namun, baja larut air seperti ini biasanya tidak mengandungi kalsium.

Contoh dua produk baja larut air yang tidak terbahagi kepada dua bahagian.

Kebanyakan campuran baja larut air yang terdapat di pasaran mempunyai pelbagai nutrien yang diperlukan oleh tanaman tetapi kadar keperluan setiap nutrien-nutrien ini adalah berbeza mengikut fasa pertumbuhan serta jenis tanaman. Dengan kata lain, kandungan baja larut air serta kepekatan air baja perlulah bersesuaian dengan jenis dan umur tanaman.

Empat keperluan utama tanaman iaitu air, cahaya, udara, dan nutrien. Di sini anda juga dapat melihat nutrien-nutrien yang diperlukan tanaman.

Kebiasaannya penggunaan baja NPK granul sudah mencukupi bagi kebanyakan tanaman tetapi terdapat beberapa kelebihan menggunakan baja larut air serta terdapat beberapa aplikasi di mana hanya baja larut air sahaja yang sesuai digunakan seperti penanaman secara hidroponik dan apabila menggunakan media tanaman yang tidak mengandungi sebarang atau hanya sedikit nutrien untuk tanaman seperti sabut kelapa. Antara kelebihan-kelebihan menggunakan baja larut air adalah seperti berikut:

Mudah diserap oleh tanaman maka pertumbuhan tanaman adalah lebih cepat

Kebanyakan campuran baja larut air mengandungi pelbagai nutrien yang diperlukan oleh tanaman manakala baja NPK granul mungkin mengandungi hanya 3 nutrien utama sahaja.

Boleh diaplikasi secara semburan atau foliar di mana penyerapan nutrien adalah lebih tinggi

Pembajaan boleh dibuat secara konsisten melalui sistem fertigasi dan boleh mendapatkan pertumbuhan yang sekata

Kekurangannya pula adalah baja larut air lebih mudah ‘leaching’ atau baja mengalir keluar dari media tanaman apabila tanaman disiram atau semasa waktu hujan. Oleh sebab itu, aplikasi baja larut air adalah lebih kerap jika hanya bergantung dengan pembajaan daripada baja larut air. Jika anda menggunakan sistem fertigasi atau hidroponik, baja larut air adalah sesuai digunakan kerana tanaman sentiasa menerima nutrien yang mencukupi. Jika anda tidak dapat menyiram tanaman dengan air baja dengan kerap, gunakan baja NPK granul atau baja organik. Walaupun begitu, baja larut air dapat membantu apabila tanaman menunjukkan ‘nutrient deficiency’ iaitu ada nutrien yang tidak mencukupi pada tanaman. Ini adalah kerana nutrien yang dibekalkan oleh baja larut air boleh mudah diserap oleh tanaman maka tanaman cepat boleh dirawat.

Contoh tanaman yang menunjukkan ‘nutrient deficiency’. Corak dan warna daun tanaman di dalam gambar menunjukkan kekurangan potasium.

Kami berharap artikel ini adalah bermanfaat dan boleh membantu anda dalam aktiviti berkebun anda. Jika anda berminat untuk menghasilkan formula baja larut air sendiri untuk digunakan di dalam sistem fertigasi atau hidroponik, anda boleh menggunakan aplikasi
Kalkulator Baja Fertigasi
 yang kami hasilkan. Anda juga boleh mendapatkan barangan keperluan berkebun seperti
baja larut air yang anda lihat di dalam artikel ini
 di kedai online kami dan terdapat
pelbagai barangan lain juga yang kami tawarkan
. Jika anda mempunyai sebarang persoalan atau maklum balas sila gunakan ruang komen di bawah.


Apakah Electrical Conductivity (EC)?

Bagi penanaman yang menggunakan sistem fertigasi atau hidroponik, adalah penting untuk memastikan kepekatan larutan baja berada di tahap yang sesuai supaya tanaman tumbuh dengan baik. Salah satu cara untuk memastikannya adalah dengan menggunakan EC meter. EC iaitu singkatan untuk ‘electrical conductivity’ ialah keupayaan sesuatu bahan untuk mengalirkan arus elektrik. Lebih mudah sesuatu bahan mengalirkan arus elektrik, lebih tinggi nilai EC bahan tersebut dan di dalam penanaman unit yang biasa digunakan untuk mengukur EC ialah milisiemens per sentimeter (mS/cm). Gambar di atas menunjukkan beberapa larutan pada kadar EC berbeza yang digunakan sebagai rujukan.

EC meter jenama Hanna

Walaupun air ialah konduktor elektrik yang amat lemah tetapi apabila dicampur dengan baja, elemen-elemen di dalam baja akan membentuk ion yang boleh membawa caj justeru mengalirkan arus elektrik. Lebih tinggi kandungan baja di dalam larutan, lebih tinggi kandungan ion di dalam larutan tersebut dan keupayaannya untuk mengalirkan arus elektrik. Oleh itu, EC meter sesuai digunakan untuk menentukan kadar kepekatan larutan baja. Kebiasaannya tanaman yang muda diberikan baja pada tahap kepekatan atau EC yang rendah dan kepekatan baja ditingkatkan mengikut pertumbuhan tanaman.

Mengambil bacaan EC

Di pasaran terdapat pelbagai EC meter yang berharga dari puluhan ringgit hinggalah ratusan ringgit. Namun, mengikut ujian yang kami lakukan 6 daripada 10 produk EC meter di pasaran tidak sesuai digunakan. Buat masa ini kami hanya menggalakkan EC meter jenama Hanna kerana kualitinya yang tinggi dan ujian yang kami lakukan juga menunjukkan bacaannya tepat. Model yang sesuai digunakan dalam penanaman adalah HI98304 DiST® 4 seperti di dalam gambar di atas dan anda boleh mendapatkannya di kedai-kedai online di Malaysia.

6 Dari 10 EC Meter Tidak Sesuai Digunakan


Apakah Tanaman Hibrid?

Di dalam satu spesis tanaman boleh terdapat pelbagai varieti yang berbeza dari segi bentuk tanaman dan hasil, kadar pertumbuhan dan pengeluaran hasil serta banyak lagi. Sebagai contoh, tanaman cili mempunyai pelbagai jenis varieti seperti cili kulai, cili padi, dan cili api. Dari perspektif pengguna perbezaan yang jelas adalah rasa, warna dan bentuk hasil tetapi bagi penanam terdapat pelbagai ciri-ciri lain lagi yang memainkan peranan di dalam pemilihan varieti tanaman untuk pengeluaran hasil. Antaranya adalah, produktif, tahan penyakit, cepat mengeluarkan hasil, dan lain-lain.

Semua ciri-ciri tanaman yang disebut di atas tidak semestinya ada pada sesuatu tanaman. Sebagai contoh, satu varieti tanaman, V1 mungkin mengeluarkan banyak hasil tetapi mempunyai rasa yang tidak memuaskan dan satu varieti lagi, V2 mungkin pula mengeluarkan hasil yang sedikit tetapi mempunyai rasa yang lebih baik. Hibridisasi adalah proses pembiakan silang dua varieti tanaman yang berlainan untuk menghasilkan tanaman yang mempunyai ciri-ciri yang dikehendaki daripada dua varieti tersebut. Menyambung dari contoh yang di atas, penyilangan antara V1 dan V2 mungkin akan menghasilkan varieti tanaman yang mengeluarkan hasil yang banyak serta mempunyai rasa yang memuaskan. Tanaman yang terhasil ini adalah dipanggil tanaman hibrid.

Contoh pembiakan silang antara dua varieti tanaman kacang dan hibrid yang terhasil. Penerangan lanjut terdapat di dalam video di bawah.

Tanaman hibrid kebiasaannya adalah penyilangan di antara dua tanaman ‘true-breed’. Tanaman ‘true-breed’ adalah tanaman di mana generasi seterusnya mempunyai ciri-ciri yang sama apabila ianya ‘self fertilize’. Ramai yang biasa mendengar istilah tanaman hibrid F1 dan ia bermaksud tanaman yang terhasil dari penyilangan dua tanaman ‘true-breed’. Tanaman yang terhasil daripada biji benih yang dikeluarkan oleh tanaman F1 pula dipanggil tanaman F2. Disebabkan tanaman hibrid adalah bukan jenis ‘true-breed’ maka tanaman yang terhasil daripada biji benihnya akan mempunyai ciri-ciri yang berlainan. Anda boleh mengetahui dengan lebih lanjut bagaimana pewarisan ciri-ciri tanaman berfungsi dengan menonton video di bawah.

Pendebungaan antara dua varieti tanaman untuk mendapatkan biji benih hibrid dilakukan secara manual seperti yang ditunjukkan di dalam gambar di atas. Video di bawah menunjukkan dengan lebih lanjut cara penghasilan biji benih tomato hibrid.

Varieti hibrid atau bukan ‘true-breed’ hanya boleh dibiak melalui dua cara iaitu dengan cara pembiakan silang antara dua varieti ‘true-breed’ dan secara klon. Cara yang pertama telah diterangkan di atas dan klon pula adalah di mana tanaman yang terhasil secara genetiknya adalah sama seperti tanaman induk atau dengan kata lain mempunyai ciri-ciri yang sama. Salah satu cara mengklon tanaman yang kerap digunakan adalah menyemai daripada keratan dan ini termasuk juga pembiakan secara tut dan cantuman baji. Kebanyakan pokok buah-buahan dibiak melalui cara klon dan cantuman baji kerana biji benih yang terhasil tidak akan menghasilkan pokok yang ‘true-to-type’ atau sama seperti pokok asal.

Biji benih durian yang disemai bertujuan untuk dijadikan pokok penanti untuk cantuman baji.

Kami berharap artikel ini adalah bermanfaat dan boleh membantu di dalam aktiviti berkebun anda. Jika anda mempunyai sebarang persoalan atau maklum balas sila gunakan ruang komen di bawah.


Asas Baja Tanaman

Tanaman mempunyai 4 keperluan utama iaitu air, nutrien, cahaya dan udara untuk hidup. Bagi memastikan tanaman hidup dan tumbuh dengan baik ianya perlulah mendapat dengan mencukupi 4 perkara ini. Tanaman boleh mendapatkan keperluan-keperluan ini dari persekitaran tetapi kebiasaannya nutrien perlu dibekalkan kerana nutrien di dalam tanah berkurangan disebabkan diambil oleh tanaman. Nutrien merupakan makanan untuk tanaman dan ianya boleh dibekalkan dengan menggunakan baja.

Pembajaan adalah antara aktiviti penting dalam berkebun.

Terdapat pelbagai jenis baja yang digunakan untuk tanaman yang secara amnya boleh dibahagikan kepada dua iaitu baja sintetik dan baja organik. Baja sintetik dihasilkan daripada campuran bahan kimia seperti ammonium nitrat, kalium sulfat, dan ammonium fosfat. Baja sintetik kebiasaannya mengandungi sekurang-kurangnya 3 nutrien utama iaitu nitrogen, fosforus, dan kalium.

Baja sintetik di dalam bentuk granul.

Selain daripada tiga nutrien yang disebut di atas terdapat sekurang-kurangnya 10 jenis nutrien lain yang diperlukan tanaman seperti magnesium dan kalsium. Kebanyakan nutrien ini tidak perlu kerap dibekalkan kerana kebiasannya telah terdapat di dalam media tanaman dan tanaman hanya memerlukan sedikit sahaja berbanding nitrogen dan kalium. Namun apabila perlu, nutrien-nutrien yang lain ini boleh dibekalkan dengan menggunakan baja organik atau mendapatkannya dari sumber nutrien yang lain.

Elemen-elemen yang diperlukan oleh tanaman.

Baja organik pula ialah baja yang dihasilkan dari sumber semulajadi seperti tanaman, tinja haiwan, dan pelbagai lagi. Kandungan nutrien di dalam baja organik adalah lebih rendah berbanding baja sintetik tetapi ia membantu menyuburkan tanah selain daripada membekalkan nutrien. Lagi satu kelebihan baja organik berbanding baja sintetik adalah ia mengandungi pelbagai nutrien yang diperlukan tanaman manakala kebiasaannya baja sintetik hanya mengandungi 3-5 jenis nutrien.

Perbezaan antara baja organik dan baja sintetik.

Kadar keperluan nutrien pula adalah bergantung kepada jenis dan juga umur tanaman. Sebagai contoh, pokok buah memerlukan lebih banyak nutrien berbanding sayuran daun. Selain daripada itu, kadar penggunaan setiap jenis nutrien juga boleh berbeza mengikut fasa pertumbuhan. Oleh itu, baja yang dipilih dan kadar penggunaan perlulah bersesuaian dengan tanaman dan fasa pertumbuhan.

Fungsi am 3 nutrien utama untuk tanaman.

Kadar pembajaan juga boleh dipengaruhi oleh cara penanaman. Tanaman yang ditanam di atas tanah mungkin tidak kerap memerlukan baja berbanding jika ditanam di dalam pasu disebabkan sistem akarnya boleh berkembang luas untuk mencari nutrien. Media tanaman yang digunakan juga mempengaruhi kadar penggunaan baja. Tanah yang subur dan kaya dengan nutrien akan memerlukan kurang nutrien tambahan berbanding tanah yang kurang subur.

Pokok di dalam pasu perlukan pembajaan kerana sumber nutrien terhad.

Penggunaan baja perlulah mencukupi dan tidak berlebihan dan tanaman boleh memberi penunjuk sama ada kadar pembajaan adalah bersesuaian. Satu cara untuk mengetahuinya adalah daripada warna daun. Sebagai contoh, satu tanda tanaman tidak menerima nitrogen yang mencukupi adalah daun yang tua menjadi kuning. Anda boleh merujuk kepada gambar di bawah sebagai panduan untuk memastikan tanaman anda mendapat nutrien yang mencukupi.

Warna dan corak pada daun boleh memberi petunjuk kekurangan nutrien.

Walaupun pembajaan memainkan peranan penting dalam pertumbuhan tanaman, namun terdapat pelbagai faktor lain yang mempengaruhinya. Air atau cahaya yang tidak mencukupi boleh memberikan kesan yang amat negatif kepada pertumbuhan tanaman. Kadar pH tanah yang rendah atau tanah yang berasid pula boleh mengurangkan kadar penyerapan nutrien oleh akar tanaman. Oleh yang demikian, pastikan faktor-faktor lain juga diambil kira dalam penjagaan tanaman.

pH 6.5 merupakan paras keasidan tanah yang sesuai untuk penyerapan optimum setiap nutrien penting.


Asas Menanam Sayuran Daripada Biji Benih

Di sini kami ingin berkongsi beberapa perkara asas menanam sayuran daripada biji benih. Artikel ini disasarkan kepada mereka yang hendak bermula bercucuk tanam di rumah tetapi ianya mungkin juga bermanfaat bagi mereka yang telah lama berkebun. Banyak lagi sebenarnya perkara-perkara yang boleh dimasukkan ke dalam artikel ini tetapi maklumat di bawah adalah yang utama untuk diketahui bagi memastikan biji benih ditanam dan tumbuh dengan baik.

Kualiti biji benih adalah penting.

Tidak semua biji benih boleh bercambah dan kadar percambahan adalah bergantung kepada kualiti biji benih tersebut. Biji benih yang berkualiti secara amnya lebih berisi atau mempunyai saiz yang lebih besar. Untuk memastikan anda mendapat biji benih yang berkualiti dapatkan dari pengeluar yang dipercayai. Sesetengah biji benih di pasaran dirawat dengan antimikrob dan antifungus bagi membantu mengelakkan penyakit sewaktu proses percambahan. Basuh tangan selepas mengendalikan biji benih yang dirawat kerana bahan yang digunakan mungkin toksik kepada manusia.

Perbezaan antara biji benih yang berkualiti dan tidak berkualiti.

Biji benih yang dirawat mempunyai selaput yang berwarna cerah.

Masa yang diambil untuk percambahan adalah berbeza

Setiap tanaman bercambah pada kadar yang berbeza. Bendi adalah antara tanaman yang mudah dan cepat bercambah. Cili pula lebih lambat bercambah dan membesar berbanding bendi. Ada juga biji benih yang akan mengambil masa yang lama atau sukar untuk bercambah. Bagi membantu percambahan, rendam biji benih di dalam air untuk semalaman sebelum disemai.

Bendi adalah antara tanaman yang cepat dan mudah bercambah.

Cara tanaman adalah berbeza mengikut jenis tanaman.

Tanaman seperti bayam dan kangkung adalah mudah untuk ditanam, biji benih boleh terus sahaja ditabur terus ke atas media tanaman tetapi pastikan jarak antara biji benih adalah tidak terlalu rapat. Bagi tanaman sayuran daun yang mengembang seperti salad dan kubis pula memerlukan ruangan yang lebih besar antara tanaman. Tanaman seperti ini dan tanaman lain seperti cili dan tomato perlu disemai di dalam tray semaian dan kemudian dialihkan ke media tanaman seperti di dalam pasu atau di atas tanah. Jarak antara tanaman dan saiz pasu perlulah bersesuaian dengan jenis tanaman. Bagi biji benih yang mempunyai kadar percambahan yang rendah, semai secara tabur ke atas media semaian dan kemudian alihkan biji benih yang telah bercambah ke dalam tray semaian.

Kangkung yang ditanam secara tabur terus.

Cara semaian biji benih menggunakan tray semaian. Pastikan biji benih tidak terlalu dalam.

Anak benih yang bercambah di dalam tray semaian.

Anak benih dari tray semaian sesuai untuk dialihkan apabila mempunyai akar yang banyak dan kuat.

Gunakan media semaian dan media tanaman yang sesuai

Media yang sesuai untuk semaian biji benih adalah tidak terlalu halus, memegang kelembapan dengan baik, mempunyai pengudaraan yang baik, dan gembur (loggar). Media semaian yang baik juga bebas daripada sebarang serangga perosak, penyakit (steril), dan benih rumpai. Contoh media yang sesuai untuk semaian biji benih adalah peat moss. Tanah sahaja tidak sesuai digunakan untuk semaian biji benih kerana ianya tidak steril, terlalu berat, dan tidak mempunyai pengairan yang baik. Media tanaman yang baik pula adalah seperti tanah campuran yang kaya dengan bahan organik, mempunyai pengudaraan dan pengairan yang baik, tahap pH yang optimum dan nutrien yang mencukupi dan seimbang.

Media peat moss adalah amat sesuai untuk semaian biji benih.

Antara ciri tanah campuran yang sesuai untuk tanaman adalah gembur dan poros.

Pastikan media sentiasa lembap semasa proses percambahan

Percambahan bermula apabila biji benih menyerap air dan akar akan mula tumbuh untuk mendapatkan nutrien dan air. Pada peringkat percambahan, adalah penting untuk memastikan keadaan yang sesuai untuk pertumbuhan anak benih kerana pertumbuhannya amat mudah terjejas apabila kekurangan air atau terlalu panas. Sebaiknya air perlulah mencukupi sepanjang tempoh percambahan tanpa perlu ditambah. Satu cara untuk mengekalkan kelembapan adalah dengan memasukkan tray semaian ke dalam plastik sehingga biji benih bercambah.

Adalah penting media semaian sentiasa lembap sewaktu proses percambahan.

Contoh tray semaian yang boleh digunakan untuk memastikan kelembapan kekal sewaktu proses percambahan.

Cahaya adalah penting selepas percambahan

Untuk memastikan keadaan yang sesuai bagi percambahan biji benih, biji benih kebiasaannya disemai di dalam keadaan yang redup dan tidak panas. Tetapi selepas biji benih telah bercambah, anak benih tersebut perlu didedahkan kepada cahaya matahari. Kekurangan cahaya selepas percambahan akan menyebabkan anak benih tumbuh panjang dan kurus. Cahaya matahari pagi adalah mencukupi untuk memastikan anak benih tumbuh dengan baik.

Anak benih perlu terdedah kepada cahaya matahari pagi apabila telah bercambah.

Perbezaan antara tanaman yang menerima cahaya yang mencukupi dan yang tidak.

Tanaman perlu dijaga

Penjagaan juga adalah penting selepas anak benih telah membesar dan terdapat 4 perkara yang perlu diutamakan iaitu, cahaya, air, nutrien dan kawalan perosak. Tanaman memerlukan cahaya yang mencukupi sekurang-kurangnya 4-5 jam cahaya matahari terus tetapi ianya juga bergantung kepada jenis tanaman, ada yang tidak perlukan banyak cahaya dan ada yang perlukan banyak cahaya. Air juga perlu dipastikan mencukupi untuk tanaman, kekerapan siraman adalah bergantung kepada keadaan cuaca. Pembajaan perlu dilakukan untuk memastikan tanaman tumbuh segar dan mengeluarkan hasil yang memuaskan, pembajaan kebiasaannya dilakukan setiap 2 minggu.

Cahaya yang cerah adalah amat penting untuk kebanyakan tanaman.

Kawalan perosak juga penting dan ianya bukan sahaja perlu dilakukan apabila sudah terdapat serangan tetapi kawalan juga perlu dibuat untuk mengelakkan serangan perosak. Contoh kawalan perosak adalah dengan menggunakan semburan kawalan perosak dan kawalan secara biologi iaitu salah satunya dengan menanam tumbuh-tumbuhan yang dapat menarik pemangsa bagi perosak-perosak tanaman.

Kawalan perosak dengan menggunakan spray.

Kami berharap artikel ini adalah bermanfaat dan boleh membantu di dalam aktiviti berkebun anda. Jika anda mempunyai sebarang persoalan atau maklum balas sila gunakan ruang komen di bawah.


Asas Penanaman Secara Hidroponik

Berkebun ialah aktiviti yang memerlukan komitmen setiap hari untuk memberikan penjagaan yang secukupnya kepada tanaman. Bagi kebanyakan tanaman sayuran yang ditanam di atas tanah atau di dalam pasu, air perlu diberikan sekurang-kurangnya dua kali sehari. Kadangkala adalah sukar untuk memastikan tanaman mendapat penjagaan yang secukupnya. Namun, penjagaan adalah lebih mudah dan menjimatkan masa jika menanam secara hidroponik.

Kebanyakan tanaman sayuran memerlukan sekurang-kurangnya 2 kali siraman sehari.

Hidroponik ialah penanaman di dalam larutan nutrien tanpa menggunakan tanah. Gambar di bawah menunjukkan secara ringkas konsep penanaman secara hidroponik. Tanaman diletakkan di atas takungan larutan nutrien dan akar tanaman tersebut mendapatkan air serta nutrien daripada larutan nutrien di bawah. Maka, tanaman tidak perlu disiram yang boleh menjimatkan banyak masa dan tanaman sentiasa dibekalkan dengan air dan nutrien.

Tanaman sentiasa dibekalkan dengan air dan nutrien melalui penanaman secara hidroponik.

Penanaman secara hidroponik adalah mudah dan ianya adalah permulaan yang sesuai bagi mereka ingin mula berkebun. Selain daripada itu, hanya beberapa barangan yang diperlukan dan bekas tanaman juga mudah untuk dibuat sendiri contohnya daripada botol terpakai dan lain-lain. Kami juga menyediakan set hidroponik takung yang mempunyai semua barangan yang diperlukan untuk memulakan penanaman secara hidroponik.

Set Hidroponik Takung

RM
45.00

Tambah ke troli

Artikel ini akan memberikan anda kefahaman asas dalam penanaman secara hidroponik yang boleh diaplikasi untuk pelbagai cara penanaman secara hidroponik. Bahagian-bahagian di bawah disusun mengikut urutan langkah-langkah untuk menanam secara hidroponik. Perkara-perkara asas berkaitan tanaman juga diberi perhatian dan anda boleh membaca artikel-artikel yang diberikan untuk mendapatkan penerangan lebih lanjut. Jika anda mempunyai sebarang persoalan atau maklum balas, sila tinggalkan di ruang komen di bawah.

Sayur salad ditanam menggunakan set hidroponik takung Kebuna.

4 Keperluan Asas Tanaman

Tidak kira penanaman secara biasa atau hidroponik, terdapat beberapa perkara asas yang tanaman perlukan iaitu air, cahaya, nutrien, dan udara. Oleh itu, keempat-empat perkara ini adalah antara aspek utama di dalam penanaman. Bahagian-bahagian di bawah akan menerangkan bagaimana untuk memastikan tanaman hidroponik anda boleh mendapat empat keperluan asas ini dengan mencukupi. Artikel di bawah juga menerangkan dengan lebih lanjut perkara ini.

4 Keperluan Asas Tanaman

Keperluan asas tanaman diterangkan dengan lebih lanjut di dalam artikel ini.

Tanaman yang Sesuai

Tanaman yang sesuai untuk ditanam secara hidroponik ialah tanaman jangka masa pendek seperti sayuran dan herba. Pokok hiasan daun dan bunga yang bersaiz kecil juga boleh ditanam secara hidroponik. Walaupun pelbagai tanaman boleh ditanam secara hidroponik tetapi cara penanaman adalah berlainan mengikut jenis tanaman contohnya bekas tanaman untuk sayuran buah seperti cili perlulah lebih besar berbanding sayuran daun seperti salad. Selain daripada itu, keperluan air dan nutrien juga berbeza.

Sayur salad antara tanaman yang sesuai untuk ditanam secara hidroponik.

Bekas

Bekas tanaman hidroponik adalah terbahagi kepada dua iaitu bekas tanaman dan bekas takungan larutan nutrien. Seperti yang disebut di atas, saiz bekas tanaman perlulah bersesuaian dengan jenis tanaman. Bekas takungan juga perlulah cukup besar untuk menampung penggunaan air oleh tanaman. Sebagai contoh, bekas hidroponik di bawah boleh menampung 15 liter larutan nutrien yang sesuai untuk lebih kurang 8 cawan sayuran daun membesar sehingga dituai.

Cawan hidroponik dipegang oleh penutup dan larutan nutrien dalam bekas di bawah. Bekas hidroponik takung ini sesuai untuk sayuran daun.

Cawan Hidroponik

RM
0.50
 –
RM
0.80

Select options

Cili hidroponik DIY.

Bekas untuk tanaman hidroponik boleh dibuat daripada plastik tetapi pastikan ianya daripada plastik yang tidak mengandungi bahan toksik seperti BPA. Jenis plastik yang sesuai untuk membut bekas tanaman hidroponik ialah ‘polypropylene’ (PP) yang biasa digunakan untuk membuat bekas kotak simpanan plastik. Untuk sistem hidroponik yang lebih kompleks seperti sistem hidroponik di bawah yang menggunakan paip untuk mengalirkan larutan nutrien kepada tanaman, plastik PVC-U, LDPE, dan HDPE sesuai digunakan.

Konsep penanaman secara hidroponik secara NFT yang digunakan untuk penanaman  secara hidroponik berskala besar.

Media

Bagi penanaman secara biasa, kebiasannya tanaman ditanam di dalam media tanah. Tanah membekalkan utamanya air dan nutrien kepada tanaman. Selain daripada itu, ianya juga memberi sokongan kepada tanaman dan pengudaraan kepada akar tanaman. Perbezaan utama media tanah dan media hidroponik ialah media hidroponik tidak perlu mengandungi sebarang nutrien kerana setiap nutrien yang diperlukan oleh tanaman disediakan oleh larutan nutrien.

Tidak seperti media hidroponik, media tanah perlu membekalkan nutrien kepada tanaman.

Terdapat pelbagai media yang biasa digunakan di dalam penanaman secara hidroponik antaranya ialah cocopeat, rockwool, span, dan hydroton. Media ini adalah ‘inert’, bermakna ia tidak mengandungi sebarang nutrien dan mikroorganisma serta tidak terurai (cocopeat adalah separa ‘inert’ kerana ianya media organik). Fungsi utama media hidroponik adalah untuk memegang air dan nutrien, menyokong tanaman dan membekalkan pengudaraan yang baik untuk akar tanaman. Walaupun begitu, penanaman sesetengah tanaman secara hidroponik boleh juga dibuat tanpa menggunakan sebarang medium.

Media yang biasa digunakan dalam penanaman secara hidroponik.

Kangkung ditanam secara hidroponik tanpa menggunakan media.

Untuk kebanyakan tanaman, media cocopeat sesuai digunakan dan ia juga mudah untuk didapati. Cocopeat memegang kelembapan dengan baik dan juga mempunyai pengudaraan yang baik tetapi sebaiknya ia perlu dibasuh sebelum digunakan kerana cocopeat mengandungi kandungan garam tinggi yang boleh mengganggu pertumbuhan tanaman. Campuran nutrien juga mungkin perlu disesuaikan untuk medium cocopeat dengan memberi lebih nitrogen dan magnesium. Penerangan lanjut berkaitan karakteristik cocopeat boleh didapati dalam artikel di bawah.

Perkara Penting Mengenai Cocopeat

Karakteristik cocopeat perlu diketahui untuk mendapatkan pertumbuhan tanaman terbaik.

Untuk membasuh cocopeat pada kuantiti yang rendah adalah mudah. Masukkan cocopeat ke dalam baldi (bekas lebih kecil jika sedikit) sehingga suku penuh dan kemudian masukkan air sehingga separuh penuh. Kacau cocopeat dan air buat seketika dan kemudian buang air tersebut. Cocopeat perlu dibasuh 2-3 kali untuk memastikan kandungan garam cukup rendah.

Media cocopeat yang telah dibasuh diisi ke dalam bekas cawan hidroponik atau netpot.

Sumbu

Media yang digunakan atau akar tanaman perlulah sentiasa mencecah larutan nutrien supaya tanaman boleh mendapatkan air dan nutrien. Jika tidak boleh berbuat demikian, sumbu perlulah digunakan untuk menarik larutan nutrien kepada tanaman. Antara benda yang boleh digunakan untuk membuat sumbu ialah tali mop dan fabrik filter akuarium. Sumbu yang digunakan perlulah sesuai dengan tanaman dan cara tanam kerana keupayaan sumbu untuk menarik air adalah berbeza mengikut saiz dan material.

Sumbu digunakan untuk menarik larutan nutrien.

Semai

Cara semaian tanaman adalah bergantung kepada jenis tanaman dan media yang digunakan. Secara am terdapat dua cara semaian iaitu semai terus ke media hidroponik atau semai dan alih. Jika menggunakan cocopeat, sayuran daun terus boleh disemai ke bekas tanaman. Sayuran buah seperti cili dan terung sebaiknya disemai di dalam tray semaian dan kemudian dialihkan ke bekas tanaman hidroponik. Cara semaian dan penjagaan diterangkan dengan lebih lanjut dalam artikel di bawah.

Biji benih salad (terbenam sedikit) disemai di dalam media cocopeat. Air bertakung sedikit di bawah untuk memastikan media sentiasa lembap.

Sayuran disemai di dalam tray sebelum dialihkan ke dalam tempat tanaman.

Asas Menanam Sayuran Daripada Biji Benih

Artikel ini mengandungi tips untuk menyemai biji benih sayuran.

Lokasi

Bekas tanaman perlulah diletakkan di tempat yang mendapat cahaya  matahari yang mencukupi serta terlindung daripada hujan. Tanaman perlu mendapat sekurang-kurangnya 4-5 jam cahaya matahari terus (‘direct sunlight’) tetapi ianya juga bergantung kepada jenis tanaman. Namun, penggunaan air adalah banyak jika tanaman mendapat cahaya matahari terus sepanjang hari. Maka, tempat yang sesuai untuk meletakkan bekas tanaman hidroponik adalah di bawah pinggir bumbung supaya terlindung daripada hujan dan hanya mendapat cahaya matahari terus dari pagi hingga tengahari.

Bekas hidroponik takung terlindung daripada hujan dan hanya mendapat cahaya terus matahari pagi di pinggir bumbung.

Larutan Nutrien

Sekurang-kurangya 13 jenis nutrien perlu dibekalkan kepada tanaman untuk pertumbuhan yang lengkap. Nutrien dibekalkan kepada tanaman dengan menggunakan baja larut air atau biasa dikenali dengan nama baja AB yang mengandungi kandungan nutrien yang lengkap. Ianya dicampur dengan air pada kadar tertentu untuk menghasilkan larutan nutrien yang diisi ke dalam bekas takungan larutan nutrien. Larutan nutrien ini perlu dipastikan mencukupi kerana ianya akan berkurangan sepanjang pertumbuhan tanaman. Penerangan lanjut mengenai baja AB boleh didapati dalam artikel di bawah.

Nutrien-nutrien yang diperlukan tanaman.

Apakah Baja Larut Air dan Baja AB?

Artikel ini menerangkan lebih lanjut mengenai baja AB.

Kadar kepekatan larutan nutrien adalah bergantung kepada umur dan jenis tanaman. Bagi sayuran daun, kepekatan larutan nutrien tidak perlu diubah sepanjang pertumbuhannya. Bagi sayuran buah pula, kepekatan larutan nutrien ditingkatkan sewaktu peringkat berbunga dan berbuah. Setiap produk baja AB di pasaran mempunyai formulasinya yang tersendiri maka kadar campuran air dan baja AB untuk menghasilkan larutan nutrien perlulah dirujuk kepada pengeluar produk baja AB tersebut.

Baja AB

RM
9.00
 –
RM
30.00

Select options

Kepekatan larutan nutrien juga boleh diukur dengan menggunakan EC meter. Nilai kepekatan larutan nutrien yang biasa digunakan adalah dalam lingkungan 1.0-3.0mS/cm atau 1000-3000uS/cm. Walaupun EC meter berguna untuk penanaman secara hidroponik tetapi mencukupi sahaja mengikuti kadar campuran baja yang disarankan pengeluar. Selain daripada kepekatan larutan nutrien, nilai pH juga penting tetapi jika menggunakan air paip, nilai pH air adalah dalam lingkungan yang sesuai untuk tanaman. Oleh itu, EC dan pH meter tidak wajib ada untuk penanaman secara hidroponik dan cuma penting untuk penanaman skala besar.

Pengudaraan

Seperti yang disebut di atas, udara adalah antara keperluan asas bagi tanaman dan akar tanaman juga memerlukan udara. Media cocopeat dan media hidroponik lain yang disebut di atas semuanya mempunyai pengudaraan yang baik tetapi perlu dipastikan media tidak tenggelam sepenuhnya di dalam larutan nutrien, hanya sebahagian sahaja. Apabila tanaman membesar, akarnya juga akan bertambah panjang maka paras larutan nutrien tidak perlu lagi mencecah media. Biar sebahagian akar terdedah kepada udara untuk memastikan akar tanaman boleh mendapat udara.

Akar tanaman bertambah panjang sepanjang tumbesaran tanaman.

Konsep ‘Kratky Method’.

Penjagaan

Terdapat dua perkara utama yang perlu dijaga iaitu pastikan larutan nutrien mencukupi dan kawalan serangga perosak tanaman jika perlu. Larutan nutrien perlu ditambah apabila ianya sudah tidak mencukupi untuk menampung keperluan tanaman kerana apabila terlalu sedikit daun tanaman boleh menjadi layu. Kawalan serangga perosak organik seperti minyak semambu sesuai digunakan untuk kawalan afid, koya, dan lalat putih. Bagi ulat beluncas terdapat juga bahan organik yang boleh mengawalnya tapi mudah juga untuk dibuang dengan tangan.

Perosak-perosak biasa tanaman.

Nyamuk juga boleh menjadi isu dalam penanaman secara hidroponik disebabkan air yang sentiasa bertakung menarik nyamuk untuk bertelur di dalamnya. Satu cara untuk mengelakkan daripada populasi nyamuk bertambah adalah dengan menukar larutan nutrien setiap 7 hari disebabkan 8-10 hari diperlukan untuk telur nyamuk menjadi nyamuk dewasa. Larutan nutrien yang hendak ditukar boleh digunakan untuk menyiram tanaman-tanaman yang lain. Alternatif lain adalah dengan menggunakan ‘screen netting’ di dalam bekas takungan seperti yang ditunjukkan di dalam video di bawah.

Kitaran hidup nyamuk.

Menggunakan screen netting untuk mengelakkan nyamuk bertelur.

Tuai

Kebanyakan sayuran daun boleh dituai dalam sebulan dari waktu semaian. Bagi sayuran daun digalakkan untuk menukar larutan nutrien kepada air beberapa hari sebelum dituai untuk mengurangkan kandungan nitrat di dalam daun. Sayuran buah pula boleh dituai hasil sehingga umur 7-8 bulan sebelum perlu ditanam baru. Sebelum menanam tanaman yang baru, sebaiknya dibasuh bekas tanaman hidroponik daripada sebarang kotoran dan lumut. Lumut mudah tumbuh dalam sistem hidroponik kerana larutan nutrien juga ialah sumber makanan dan minuman baginya.


Bagaimana Cahaya Matahari Digunakan Oleh Tanaman

Cahaya matahari mempunyai spektrum yang luas iaitu dari inframerah sehinggalah ultraungu. Kita merasa panas apabila di bawah cahaya matahari disebabkan cahaya inframerah daripada matahari menjadi tenaga haba apabila diserap oleh kulit kita.

Di antara dua spektrum tersebut pula adalah spektrum cahaya yang boleh dilihat (visible light spectrum). Spektrum ini pula boleh dibahagikan kepada enam bahagian utama atau warna. Kita dapat melihat warna daripada objek di sekeliling kita disebabkan permukaan objek tersebut memantulkan warna cahaya yang kita nampak dan menyerap warna cahaya yang lain.

Cahaya matahari yang digunakan oleh tanaman adalah kebanyakannya di dalam spektrum yang boleh dilihat ini dan seperti objek-objek lain ia juga menyerap sebahagian cahaya dan memantulkan yang lain. Di dalam proses fotosinstesis, spektrum biru-ungu dan oren-merah yang utamanya digunakan atau diserap oleh tanaman. Disebabkan itulah daun berwarna hijau kerana ia dipantul dan tidak diserap oleh tanaman pada kadar yang tinggi seperti warna-warna lain.

Fakta ini adalah penting untuk sesiapa yang ingin melakukan penanaman di dalam rumah (indoor gardening). Di dalam artikel yang ditulis sebelum ini, (
Tanaman Anda Perlukan Banyak Cahaya
) kebanyakan tanaman memerlukan cahaya yang agak banyak dan ia tidak mudah untuk digantikan dengan cahaya buatan (artificial light) kerana kos tenaga elektrik adalah tinggi untuk mendapatkan pencahayaan yang mencukupi jika menggunakan lampu biasa.

Tetapi, dengan mengetahui bahawa tanaman hanya menggunakan sebahagian daripada spektrum cahaya pada kadar yang tinggi, maka dengan memilih sumber cahaya yang memancarkan spektrum cahaya ini sahaja dan juga menggunakan lampu yang efisyen seperti lampu LED, penanaman di dalam rumah (indoor) boleh dilakukan dengan lebih efisyen.


Basuh Cocopeat Sebelum Guna

Cocopeat atau sabut kelapa kerap digunakan sebagai media tanaman kerana ia mempunyai pelbagai ciri yang sesuai untuk tanaman. Tambahan lagi, ia mudah didapati serta mempunyai kos yang rendah.

Namun begitu, cocopeat mengandungi kandungan garam yang tinggi yang boleh memberi kesan negatif terhadap pertumbuhan tanaman. Kandungan garam yang tinggi di dalam media tanaman mengganggu penyerapan nutrien oleh akar tanaman yang boleh menyebabkan tanaman menjadi bantut.

Cocopeat sebaiknya dibasuh sebelum digunakan bagi mengurangkan kandungan garam di dalamnya. Cara membasuh cocopeat adalah sama seperti membasuh beras sebelum ianya dimasak. Bagi kuantiti yang banyak, masukkan cocopeat ke dalam bekas tanaman dan biarkan hujan membasuh cocopeat tersebut.

Anda boleh membaca dengan lebih lanjut mengenai cocopeat dalam artikel di bawah

Perkara Penting Mengenai Cocopeat


Betul Ke Bacaan Alat Pengukur Itu?

Kita menggunakan pelbagai alat pengukur dalam kehidupan harian kita; jam untuk menentukan waktu, penimbang untuk mengukur berat badan, pita ukur untuk mengukur jarak, dan macam-macam lagi. Jarang kita terfikir sama ada bacaan alat pengukur yang kita gunakan itu betul ataupun tidak, dan membuat andaian sahaja bahawa bacaan yang diberikan itu adalah betul. Namun, alat pengukur yang salah boleh mempunyai implikasi yang besar, bayangkan apa yang boleh terjadi jika alat-alat pengukur yang tidak tepat digunakan sewaktu membina rumah. Kesilapan mengukur juga mudah untuk terjadi, saintis NASA pun tidak terlepas daripada membuat kesilapan ukuran yang menyebabkan kemusnahan probe bernilai ratusan milion dolar.

Klik untuk ke artikel.

Maka, sebarang alat pengukur perlulah dipastikan boleh memberi bacaan yang betul sebelum digunakan, terutamanya jika digunakan untuk tujuan komersial. Dalam penanaman komersial secara fertigasi atau hidroponik, terdapat satu alat yang kerap digunakan bagi menentukan kepekatan larutan nutrien iaitu EC meter. Amat penting sekali alat ini boleh memberikan bacaan yang betul, tepat, dan konsisten kerana ianya boleh menentukan sama ada tanaman menjadi ataupun tidak. Sebagai contoh, jika EC meter memberikan bacaan yang terlalu rendah berbanding nilai sebenar, ini boleh menyebabkan larutan nutrien yang terhasil terlalu pekat dan kemungkinan tanaman mati disebabkan terlebih baja.

6 Dari 10 EC Meter Tidak Sesuai Digunakan

Tambahan lagi, melalui ujian saya sendiri saya mendapati 6 daripada 10 produk EC meter di pasaran tidak sesuai digunakan kerana memberikan bacaan yang tidak betul, malah ada yang jauh lari daripada nilai sebenar. Ini memberikan sebab yang kuat untuk menguji ketepatan bacaan EC meter sebelum digunakan. Biasanya orang mengandai sudah cukup untuk kalibrasi EC meter sebelum digunakan tetapi seperti yang ditunjukkan dalam artikel di atas, kalibrasi tidak bermaksud bacaan akan sentiasa betul. Nilai bacaan di mana kalibrasi tersebut dibuat mungkin tepat tetapi nilai-nilai bacaan lain mungkin salah pula. Oleh itu, EC meter perlu diuji ketepatan bacaanya pada beberapa nilai bacaan yang berbeza. Artikel di bawah memberikan panduan untuk menguji ketepatan bacaan EC meter anda dengan lengkap.

Cara Menguji Ketepatan EC Meter

Jika sesuatu alat pengukur boleh memberikan bacaan-bacaan yang tepat, ianya tidak semestinya boleh memberikan bacaan yang tepat untuk jangkamasa yang panjang. Sesetengah alat pengukur seperti EC meter perlukan kalibrasi berkala bagi memastikan bacaan tepat. Mendapan mineral dan karat pada probe EC meter juga boleh memberi kesan kepada ketepatan bacaanya. Kerosakan dan isu mekanikal juga boleh memberi kesan kepada ketepatan bacaan alat pengukur. Saya terfikir untuk menulis artikel ini apabila penimbang yang saya gunakan terjatuh dan ini menyebabkan bacaannya lari. Mujurlah saya dapat baikinya dan ia menunjukkan bacaan yang betul apabila menimbang ‘standard weights’.

Bacaan dan jumlah berat ‘standard weights’ yang digunakan adalah sama.

Persoalan yang mungkin timbul adalah bagaimana hendak memastikan ketepatan bacaan sesuatu alat pengukur sebelum mendapatkan atau membelinya. Satu jawapan adalah dapatkan alat pengukur yang dihasilkan oleh syarikat berkredibiliti yang khusus membuat alat pengukur atau peralatan instrumen analitik. Bagi EC meter, buat masa ini saya galakkan produk keluaran Hanna Intruments iaitu sebuah pengeluar global produk instrumen analisis-elektro. Melalui pengalaman saya menggunakan satu produk EC meter keluaran syarikat ini iaitu DiST 4, saya mendapati bacaan masih tepat setelah guna 3 tahun dan ia juga mempunyai rekabentuk yang unik bagi memastikan bacaannya sentiasa tepat. Saya ada menulis artikel yang mendalam membandingkan EC meter Hanna DiST 4 dengan alternatif di pasaran iaitu Aquapro AP-2.

Perbandingan Antara EC Meter Hanna DiST 4 dan AquaPro AP-2

Walaupun EC meter Hanna DiST 4 ini pada pandangan saya EC meter pilihan utama untuk tujuan penanaman, ia juga sekurang-kurangnya 2 kali ganda lebih mahal daripada produk-produk EC meter lain di pasaran. Perlu difahami bahawa peralatan instrumen analitik memang mempunyai harga yang tinggi, EC meter DiST 4 ini antara peralatan yang termurah yang ditawarkan oleh Hanna Instruments dan banyak produk mereka berharga ribuan ringgit. Alternatif terbaik yang saya tahu dan lebih murah iaitu Aquapro AP-2 boleh memberikan bacaan yang cukup tepat tetapi saya mendapati isu kecil berkaitan konsistensi bacaannya, dan rekabentuknya juga tidak sebaik DiST 4 dalam memastikan ketepatan bacaan. Artikel di atas menerangkan perkara ini dengan lebih lanjut.

Satu kekurangan Aquapro-AP2 dan kebanyakan EC meter di pasaran adalah gelembung udara mudah terbentuk pada probe yang boleh memberikan kesan kepada bacaan.

Jika anda melihat artikel-artikel Kebuna sebelum ini, banyak kali juga saya menggalakkan produk EC meter keluaran Hanna Instruments. Saya perlu maklumkan di sini bahawa saya tidak menerima sebarang insentif dari Hanna Instruments untuk membuat kenyataan ini dan saya sendiri pun tidak menjual produk mereka. Saya terlalu kerap melihat penanam-penanam komersial menggunakan produk EC meter murah yang mungkin tidak boleh memberikan bacaan yang betul. Disebabkan betapa pentingnya fungsi EC meter dalam penanaman komersial hidroponik dan fertigasi, pelaburan perlulah dibuat dengan sewajarnya.

Bacaan EC meter murah berwarna putih menunjukkan bacaan dua kali ganda lebih tinggi berbanding nilai sebenar.

Walaupun artikel in fokus kepada EC meter tetapi garis panduan yang sama juga boleh digunakan untuk memilih dan menggunakan alat-alat pengukur yang lain. Garis panduan tersebut seperti di bawah dan disusun mengikut prioriti:

1) Dapatkan alat pengukur yang dihasilkan oleh syarikat berkredibiliti yang khusus membuat produk-produk alat pengukur. Harga mungkin mahal tetapi bak pepatah bahasa Inggeris “you get what you pay for”.

2) Uji bacaan alat pengukur bagi memastikan bacaannya betul dan tepat sebelum menggunakannya. Cara menguji bacaan alat pengukur adalah dengan mengambil bacaan sesuatu objek yang diyakini mempunyai nilai bacaan tertentu dan uji pada beberapa nilai bacaan yang berbeza dalam julat penggunaan. Contohnya, untuk uji penimbang gunakan ‘standard weights’ dan untuk uji EC meter pula gunakan larutan-larutan rujukan EC yang diterangkan cara membuatnya dalam salah satu artikel di atas.

3) Jaga alat pengukur dengan baik bagi memastikan bacaannya setepat yang boleh untuk jangkamasa yang panjang. Buat kalibrasi dan uji bacaan alat pengukur secara berkala untuk memastikan alat pengukur memberikan bacaan yang tepat.


Betul Ke Nilai Isipadu Yang Tertera Pada Bungkusan Itu?

Baru-baru ini saya ada pergi ke sebuah nurseri untuk mencari produk kompos, dan saya ada ternampak produk tanah campuran tanaman yang terjual di situ. Pada bungkusan produk tersebut tertera nilai isipadu 20 liter tetapi kandungannya nampak macam kurang daripada nilai tersebut. Jadi saya ada mendapatkan juga satu produk tanah campuran tersebut dengan tujuan untuk mendapatkan sendiri bacaan isipadunya.

Saya mendapati bacaan isipadunya adalah lebih kurang 15 liter, jauh berbeza daripada nilai yang tertera iaitu 20 liter. Saya ada dapatkan dua lagi produk yang sama dari nurseri yang lain pula, ukur isipadu kedua-duanya, dan mendapat nilai yang sama juga. Di nurseri ini terdapat lagi satu produk tanah campuran tanaman dan saya ada mendapatkan dua juga produk ini, ukur isipadu kedua-duanya, dan mendapati bacaannya lebih kurang 22 liter tetapi nilai yang tertera pada bungkusannya adalah 28 liter. Semasa membuat pengukuran, saya tidak menekan tanah tersebut dan cuba elak daripada menyebabkan tanah mendap ke bawah di dalam bekas ukuran dengan tujuan untuk mendapatkan bacaan tertinggi.

Ada kemungkinan kesilapan dalam pembungkusan produk-produk tersebut yang menyebabkan perbezaan ini tetapi beg bungkusan produk-produk ini nampaknya terlalu kecil untuk mengisi tanah pada nilai isipadu yang tertera. Jika ianya disebabkan oleh kesilapan, hanya sekilas pandangan diperlukan untuk ternampak kesilapan ini kerana saiz bungkusan adalah jelas lebih besar apabila diisi pada isipadu yang tertera.

Beberapa bulan sebelum ini, saya ada mendapat sampel produk tanah campuran tanaman yang lain daripada dua produk yang disebut di atas, dan bacaan isipadunya juga jauh lebih rendah daripada nilai yang tertera pada bungkusan. Pada waktu itu saya tidak ada terfikir kemungkinan produk tanah campuran tanaman yang lain juga tidak memberikan maklumat yang betul tetapi tidak lagi selepas ini.

Isu pengeluar atau pembekal produk tidak memberikan maklumat yang betul berkaitan produk yang mereka tawarkan adalah tidak asing dalam dunia perniagaan. Disebabkan pengalaman saya sendiri dalam dunia perniagaan ini, sukar untuk saya percaya bulat-bulat apa yang dinyatakan oleh pengeluar atau pembekal produk. Saya pernah menghasilkan kaedah untuk menguji satu jenis produk iaitu EC meter bagi memastikan bacaannya tepat, dan saya dapati 6 daripada 10 produk EC meter di pasaran tidak sesuai digunakan. Anda boleh baca artikel berkaitan di bawah.

6 Dari 10 EC Meter Tidak Sesuai Digunakan

Artikel di atas bertujuan supaya pengguna lebih berhati-hati apabila membeli produk EC meter kerana saya dapati ramai orang menggunakan EC meter yang tidak boleh memberikan bacaan yang tepat, malah bacaan lari jauh daripada nilai sebenar. Pada masa yang sama, saya berharap artikel di atas juga dapat menggalakkan penjual untuk memastikan produk EC meter yang mereka tawarkan sesuai untuk digunakan.

Dalam penulisan ini, saya juga mempunyai niat yang hampir sama iaitu untuk memastikan pengguna tahu terdapat produk tanah campuran tanaman di pasaran yang tidak memberikan maklumat yang betul berkaitan produk tersebut. Sehingga kini saya hanya telah menguji tiga produk tanah campuran tanaman yang berbeza tetapi ketiga-tiganya seperti ditunjukkan di atas menyatakan produk mereka mempunyai isipadu kandungan yang jauh lebih tinggi daripada nilai sebenar.

Jika anda sendiri hendak mendapatkan bacaan isipadu tanah campuran tanaman atau sebarang produk yang anda gunakan, caranya adalah amat mudah. Gunakan alat-alat pengukur isipadu seperti cawan pengukur (isipadu rendah) atau baldi (isipadu tinggi) yang tertera nilai isipadunya untuk mengambil bacaan isipadu produk tersebut. Jika anda tidak tahu atau tidak pasti isipadu bekas yang digunakan, terdapat dua cara mudah untuk menentukannya.

Dengan penimbang berat: Isipadu boleh ditentukan dengan menimbang berat air kerana berat 1 liter air adalah hampir tepat 1 kilogram. Maka, dengan menimbang berat air apabila bekas cawan, gayung, atau baldi penuh dengan air anda boleh dapatkan isipadu penuhnya. Sebagai contoh, jika berat air dalam bekas yang diisi penuh adalah 5 kilogram bermakna isipadu penuhnya adalah 5 liter.
Tanpa penimbang berat: Botol-botol minuman di pasaran mempunyai nilai-nilai isipadu yang tertentu dan boleh digunakan untuk menentukan isipadu bekas cawan, gayung, atau baldi. Sebagai contoh, untuk baldi besar, gunakan botol minuman 9.5 liter yang diisi penuh air dan isi baldi dengan semua air dari botol tersebut kemudian tandakan paras air dalam baldi.

Dengan peralatan yang anda ada, anda mungkin tidak boleh mendapatkan betul-betul tepat bacaan isipadu tanah campuran tanaman atau sebarang produk yang anda ukur tetapi jika terdapat perbezaan yang besar antara isipadu tertera dan isipadu sebenar, ianya akan jelas ternampak.

Sebagai pengguna, anda mempunyai hak untuk memastikan produk yang anda beli adalah sama seperti yang dinyatakan. Sila maklumkan kepada penjual, pembekal, atau pengeluar jika maklumat produk yang tertera adalah tidak betul supaya mereka boleh membetulkannya. Anda juga boleh menghantarkan aduan ke KPDNHEP melalui
https://www.kpdnhep.gov.my/ms/kepenggunaan/hak-pengguna/aduan-pengguna
.


Bila Perlu Menggunakan Sumbu

Dalam penanaman hidroponik, tanaman diletakkan di atas larutan nutrien yang membekalkan air dan nutrien untuk tanaman tersebut. Maka media yang digunakan perlulah terendam sedikit di dalam larutan nutrien. Ia tidak perlu terendam sepenuhnya kerana larutan nutrien akan meresap ke kawasan media yang lain.

Larutan ini akan berkurangan kerana digunakan oleh tanaman tetapi pada waktu yang sama, akar tanaman juga membesar dan memanjang ke bawah. Tanaman mendapat secara terus air dan nutrien walaupun media yang digunakan tidak lagi terendam di dalam larutan nutrien tersebut.

Akar terendam di dalam larutan nutrien

Namun, sekiranya akar tidak boleh memanjang sehingga terendam ke dalam larutan nutrien seperti di bawah, sumbu perlulah digunakan untuk menarik larutan nutrien kepada media tanaman. Antara bahan yang boleh digunakan untuk membuat sumbu ialah tali mop dan fabrik filter akuarium. Perlu dipastikan saiz atau bilangan sumbu yang digunakan bersesuaian untuk memastikan tanaman mendapat air dan nutrien secukupnya.

Sumbu menarik larutan nutrien

Perkara-perkara lain berkaitan asas penanaman secara hidroponik boleh didapati di dalam artikel di bawah.

Asas Penanaman Secara Hidroponik


Boleh Ke Mencapai Sasaran Tahap Sara Diri (SSL) Sebegitu Tinggi?

Pada Oktober 2021 kerajaan Malaysia mengeluarkan dokumen Dasar Agromakanan Negara 2021-2030 (DAN 2.0) yang mengandungi rancangan kerajaan untuk sektor agromakanan negara ini. Anda boleh dapatkan dokumen tersebut di bawah.
https://parlimen.gov.my/resources/files/rsaindex/pdf/Dasar%20Agromakanan%20Negara%202021-2030%20(DAN%202.0)_compressed.pdf

Satu rancangan yang dibuat adalah meningkatkan Tahap Sara Diri (SSL) bagi setiap sektor makanan keperluan seperti beras, sayur-sayuran, daging, dan sebagainya. SSL menjelaskan peratusan perbandingan pengeluaran dengan penggunaan domestik. Sebagai contoh, 60% SSL bermaksud negara mampu untuk menghasilkan 60% daripada penggunaan domestik dan lagi 40% perlu diimport.

Nilai SSL yang tinggi bermaksud sekuriti makanan yang lebih tinggi dan kurang kebergantungan kepada import. Seperti yang boleh dilihat di bawah, kerajaan meletakkan sasaran SSL untuk tahun 2030 yang begitu tinggi dengan peningkatan dari tahun 2019 hampir dua kali ganda bagi sayur-sayuran dan lebih 2 kali ganda bagi daging lembu serta daging kambing.

Perbandingan SSL 2019 dengan sasaran SSL 2030.

Dengan peningkatan yang sebegitu tinggi, mudah untuk merasa skeptikal sasaran tersebut boleh tercapai. Untuk cuba menjangkakan sama ada sasaran tersebut boleh dicapai, kita boleh cuba melihat sama ada sasaran SSL yang dibuat dalam Dasar Agormakanan Negara 2011-2020 (DAN) pada 10 tahun lepas untuk tahun 2020 tercapai atau pun tidak. Anda boleh dapatkan dokumen tersebut di bawah.
https://www.fama.gov.my/documents/20143/154508/Dasar+agromakanan+negara.pdf/a5b222d8-0634-8abf-fd9c-c946a7d7b40b

Anda boleh melihat perbandingan sasaran SSL untuk tahun 2020 yang dibuat pada tahun 2011 dengan anggaran nilai SSL yang tercapai pada tahun 2020 untuk setiap sektor makanan keperluan dalam gambar yang diberikan di bawah. Seperti yang boleh dilihat, hanya buah-buahan yang melebihi sasaran SSL manakala sektor makanan lain pula lebih rendah nilai SSL yang tercapai dan nilai SSL untuk daging kambing hampir 3 kali ganda lebih rendah daripada nilai sasaran.

Perbandingan sasaran dan anggaran SSL untuk tahun 2020.

Disebabkan terdapat perselisihan nilai SSL yang besar bagi susu di antara kedua-dua dokumen tersebut, perbandingan dibuat menggunakan nilai pengeluaran. Di sini bezanya juga jauh lebih rendah anggaran pengeluaran susu yang tercapai pada tahun 2020 berbanding sasaran yang dibuat 10 tahun sebelumnya iaitu hampir 3 kali ganda lebih rendah.

Apabila membandingkan nilai SSL yang tercapai pada tahun 2010 dan 2020 seperti yang boleh dilihat di bawah hanya nilai untuk sayur-sayuran dan telur bertambah baik tetapi peningkatan sedikit sahaja. Nilai SSL bagi sektor makanan yang lain pula banyak mengalami penurunan sehingga 1.6 kali ganda lebih rendah. Maka, tahap sara diri makanan negara ini secara keseluruhannya lebih rendah pada tahun 2020 berbanding pada tahun 2010.

Perbandingan SSL 2010 dengan anggaran SSL 2020.

Sasaran SSL yang diletakkan untuk tahun 2020 secara keseluruhannya bukan sahaja tidak dicapai malah makin menurun pula berbanding pada tahun 2010. Jadi tidak hairan untuk merasa skeptikal dengan sasaran SSL untuk tahun 2030 boleh dicapai. Tambahan lagi, lebih sukar lagi untuk mencapai sasaran ini dengan keadaan pandemik yang masih tidak nampak penghujungnya dan konflik antara dua negara pengeksport penting input pertanian serta petroleum dengan kedua-dua situasi ini melonjakkan kos operasi sektor pertanian. Bilangan orang berkemahiran yang berkerja di dalam sektor pertanian juga telah menurun hampir 40% antara tahun 2012 dan 2020.

Penurun hampir 500 ribu orang.

Keadaan yang kelihatan suram bagi masa hadapan negara ini tidak berhenti di situ sahaja. Ukuran tahap sara diri (SSL) cuma mengambil kira pengeluaran hasil tempatan tetapi kita amat bergantung kepada import input pertanian. Sewaktu krisis makanan global 2008, negara-negara pengeksport beras menyekat eksport ke luar. Bayangkan jika keadaan lebih teruk terjadi yang menyebabkan negara ini tidak boleh mengimport makanan serta input pertanian, apakah persediaan negara ini? Apakah persediaan anda?


Brogard Mengandungi Racun Sintetik Menurut Jabatan Pertanian

Brogard ialah jenama pestisid organik yang amat terkenal di Malaysia tetapi telah dilaporkan mengandungi perawis aktif racun sintetik acetamiprid pada kadar 5% w/w (50g untuk setiap 1kg larutan) oleh Jabatan Pertanian Malaysia. Sehubungan isu ini, Lembaga Racun Makhluk Perosak mengarahkan agar produk tersebut ditarik dari pasaran.

Acetamiprid adalah sejenis neonicotinoid yang tidak wujud secara semulajadi dan hanya boleh terhasil secara sintetik maka menjadikan dakwaan bahawa produk Brogard adalah bersumberkan 100% herba tidak benar dan ianya juga tidak boleh digunakan untuk penanaman secara penuh organik.

Produk racun kimia sintetik yang juga mengandungi acetamiprid

Untuk perbandingan, produk Mospilan 3% EC mengandungi 3% perawis aktif acetamiprid dan dilabel racun kelas 3 yang mempunyai kata amaran merbahaya. Ada juga produk racun yang mengandungi acetamiprid dan dilabel kelas racun 2 tetapi peratus kandungan perawis aktif di dalam produk tersebut adalah lebih tinggi.

Kelas-kelas racun

Disebabkan isu ini, ambil langkah berhati-hati apabila menggunakan sebarang pestisid tidak kira berasaskan daripada sumber semulajadi ataupun sintetik kerana kandungan sebenar mungkin berlainan daripada apa yang didakwa oleh pengeluar.

Hati-hati dengan produk berlabel organik

Antara perkara yang perlu dipraktikkan semasa menggunakan pestisid adalah guna perlindungan yang sesuai, elak daripada menghirup wasap apabila membuat semburan, basuh bahagian badan yang terkena pestisid, tidak melakukan semburan apabila hampir hari menuai (rujuk tempoh dilarang mengutip hasil produk), dan lain-lain.

Langkah-langkah keselamatan dalam menggunakan racun perosak


Buku Permakultur Tropika Lebih 1000 Mukasurat Boleh Dapatkan PERCUMA

Permakultur adalah satu perkataan yang biasa saya dengar sejak terlibat dalam bidang pertanian tetapi cuma baru-baru ini saya mula mempelajari subjek ini. Mengikut kefahaman saya sekarang, permakultur adalah satu sistem yang membolehkan manusia hidup dengan memanfaatkan sebaiknya apa yang wujud di alam semula jadi pada masa yang sama juga tidak merosakkannya malah memperbaikinya lagi.

Ia merangkumi pelbagai bidang selain pertanian seperti ekologi, lanskap, dan perhutanan. Selain daripada itu, sistem ini juga memberikan garis panduan untuk seni bina, pengurusan tenaga, dan pembinaan masyarakat. Dengan menggunakan prinsip-prinsip permakultur, sesuatu komuniti di sesebuah kawasan boleh hidup harmoni dengan alam semula jadi, menghasilkan semua keperluan makanan, dan minimakan kebergantungan dari luar.

Konsep yang diperkenalkan pada 1970an ini telah luas tersebar di seluruh dunia dan dipraktikkan dalam pelbagai bentuk. Di Timor-Leste, organisasi bernama Permatil memperkenalkan permakultur di negara mereka antaranya bagi mengurangkan kebergantungan kepada import input pertanian dan melahirkan komuniti-komuniti yang kuat dan berdikari. Dalam usaha ini mereka telah menghasilkan buku panduan permakultur yang sesuai juga untuk negara-negara tropika lain seperti Malaysia.

Buku yang bertajuk ‘The Tropical Permaculture Guidebook’ ini mempunyai lebih daripada 1000 muka surat dan anda boleh mendapatkannya melalui link di bawah. Buku di dalam bentuk eBook ini ditawarkan dengan harga mengikut kemampuan diri bermakna anda juga boleh mendapatkannya secara percuma. Digalakkan untuk membeli buku ini pada harga yang mereka cadangkan atau ikut kemampuan anda bagi menyokong usaha-usaha mereka.
https://permatilglobal.org/complete-guidebook/

Sepintas lalu membaca buku ini, bahasa yang digunakan mudah untuk difahami dan terdapat banyak ilustrasi yang memberi gambaran yang jelas cara perlaksanaan perkara-perkara yang diterangkan. Namun, tidak semua orang boleh memahami sepenuhnya Bahasa Inggeris tetapi Permatil berusaha untuk menterjemahkan buku ini ke dalam bahasa-bahasa lain. Saya rasa banyak manfaatnya kepada kita jika kandungan buku ini juga terdapat di dalam Bahasa Melayu, maka saya berniat untuk menyumbang usaha terjemahan ke dalam Bahasa Melayu dan jika anda juga berminat untuk menyumbang sila ke halaman di bawah.
https://permatilglobal.org/languages/

Selain daripada buku di atas terdapat pelbagai sumber lain untuk mempelajari permakultur. Satu sumber yang banyak membantu saya untuk memahami sistem ini adalah channel Youtube di bawah oleh Geoff Lawton iaitu seorang pengamal dan pendidik yang terkenal dalam arena permakultur. Kebanyakan video di dalam channel tersebut menjawab soalan-soalan daripada peserta kursus permakultur yang beliau kendalikan yang memberikan kefahaman kepada aspek-aspek permakultur. Selain daripada itu, terdapat juga video-video yang memperkenalkan permakultur dan komponen-komponen di dalam sistem ini.
https://www.youtube.com/c/GeoffLawtonOnline

Malaysia bukan sahaja mengimport sebahagian besar daripada keperluan makanan kita dari luar malah sistem pertanian negara ini amat bergantung kepada import input pertanian seperti baja, racun perosak, dan makanan ternakan. Oleh sebab itu, sekuriti makanan negara ini amat mudah terancam dengan situasi global. Satu contoh, kenaikan tinggi harga sayuran dan ayam tahun lepas adalah disebabkan oleh harga global input pertanian yang melonjak naik. Sistem permakultur dengan pendekatannya yang holistik saya percaya boleh banyak membantu untuk meningkatkan sekuriti makanan negara serta menghasilkan makanan yang lebih sihat dan menjaga alam semula jadi.


Cara Memasang Sistem Pengairan Automatik Untuk Tanaman

Air merupakan keperluan asas bagi setiap kehidupan dan sehingga 90% daripada berat tumbuh-tumbuhan adalah air. Oleh itu, air yang mencukupi adalah amat penting bagi tanaman. Kekurangan air boleh cepat memberi kesan yang negatif terhadap tanaman dan tanaman boleh mati hanya selepas beberapa hari tanpa air.

Panduan ini akan menunjukkan kepada anda cara memasang sistem pengairan automatik untuk tanaman anda di rumah. Terdapat juga pelbagai alternatif yang lain yang boleh memudahkan pengairan tanaman, pencarian di dalam Google boleh memberikan anda pelbagai idea berkaitan dengan perkara ini. Contoh keyword yang anda boleh gunakan adalah ‘water plant while away’, ‘self watering plant’, ‘siram pokok masa cuti’, dan lain-lain.

Jika anda mempunyai sebarang persoalan atau maklum balas sila tinggalkan di ruang komen di bawah. Kebanyakan barangan yang diperlukan di dalam panduan ini terdapat di kedai kami dan anda boleh membeli secara online di
https://www.kebuna.com/kedai/kategori-produk/irigasi-fertigasi
. Anda juga boleh dapatkan set pengairan automatik untuk 20 tanaman di
https://www.kebuna.com/kedai/produk/set-pengairan-automatik-tanaman
.

Pelan

Sebelum memasang sistem pengairan automatik di rumah, digalakkan untuk menyediakan pelan supaya anda dapat gambaran jelas serta tahu barangan yang diperlukan. Termasuk di dalam pelan adalah panjang polypipe yang diperlukan, bilangan tanaman, susunan tanaman, dan lain-lain. Lakaran pelan juga akan banyak membantu apabila anda hendak membeli barangan yang diperlukan. Bahagian di bawah akan menerangkan barangan tersebut dan cara pemasangannya.

Kedudukan Tanaman

Kedudukan tanaman anda mungkin perlu diubah untuk mendapatkan pemasangan yang kemas. Sebaik-baiknya tanaman diletakkan di dalam barisan yang lurus dan tersusun seperti di dalam gambar di atas.

Watering Timer

UPDATE: Watering timer yang digunakan di dalam panduan ini kurang berkualiti dan tidak tahan lama. Mekanisma kawalan injap menggunakan motor dan gear yang mudah rosak serta injap mudah bocor di bahagian dalam yang menyebabkan bahagian elektronik terdedah kepada air. Digalakkan untuk menggunakan watering timer yang menggunakan injap solenoid disebabkan tahan lebih lama.

Alat ini digunakan untuk menentukan waktu siraman kepada tanaman. Ianya perlu disambung kepada sumber air bertekanan seperti paip air di rumah. Di dalam alat ini terdapat on/off valve yang mengawal aliran air dan ianya dikawal oleh timer. Terdapat pelbagai produk
Watering Timer
 yang terdapat di pasaran tetapi digalakkan mendapatkan produk yang kalis air seperti di dalam gambar di atas.

Valve
 seperti di dalam gambar di atas diperlukan untuk mengawal tekanan air serta menutup pengaliran air jika perlu. Cara pemasangan yang akan ditunjukkan di dalam panduan ini tidak memerlukan tekanan air yang tinggi maka valve hanya perlu dibuka cukup untuk memastikan setiap tanaman mendapat air. Valve perlu disambung antara sumber air dan Watering Timer. Valve dan barangan sambungan paip yang lain boleh didapati di kedai hardware.

Polypipe 16mm

Di outlet Watering Timer diperlukan pula satu
adapter polypipe
 untuk menyambung kepada
polypipe 16mm
 yang akan membawa air kepada tanaman. Polypipe boleh dipotong dengan hanya menggunakan gunting tetapi jika sukar gunakan pipe cutter yang khas untuk memotong paip. Disebabkan polypipe ini agak sukar untuk diluruskan, gunakan batu bata sebagai pemberat untuk meluruskan paip.

Salah satu kelebihan menggunakan polypipe adalah ianya fleksibel dan mudah untuk disambung mengikut keperluan. Terdapat beberapa
fitting (
Joiner
,
Elbow
,
Tee
)
 untuk membuat sambungan yang diperlukan. Menyambung fitting kepada polypipe adalah agak sukar tetapi lebih mudah jika polypipe tersebut dilembutkan dengan menjemurnya di bawah matahari terlebih dahulu.

Dripper

Polypipe 4mm
 pula digunakan untuk membawa air dari polypipe kepada tanaman. Cara menyambungnya adalah dengan membuat lubang kepada polypipe dengan menggunakan
puncher
 dan menggunakan
connector
 untuk menyambung kedua-dua jenis polypipe (16mm ke 4mm). Air mungkin menitik keluar di sambungan ini, anda boleh gunakan silikon untuk kurangkan masalah ini. Lubang yang dibuat boleh ditutup juga dengan menggunakan
goof plug
.

Di hujung polypipe 4mm yang lagi satu pula disambung
dripper
. Dripper ini akan mengurangkan kederasan air untuk memastikan tekanan air cukup tinggi dan semua tanaman mendapat air. Dripper ini perlu dicucuk berhampiran dengan tanaman tetapi tidak terlalu rapat dengan pangkal. Disebabkan dripper hanya membasahkan kawasan yang kecil, akar tanaman akan bergerak ke arah dripper tersebut. Ubah kedudukan dripper sekurang-kurangnya sekali setiap bulan untuk memastikan akar tanaman tumbuh dengan lebih baik.

Kederasan air boleh dikawal dengan melaraskan kedalaman dripper yang dicucuk ke dalam polypipe 4mm seperti di dalam gambar di atas. Jadi untuk tanaman yang memerlukan air yang sedikit, dripper dicucuk habis ke dalam polypipe 4mm. Untuk tanaman yang memerlukan air yang lebih, hanya sebahagian dripper sahaja dicucuk ke dalam polypipe 4mm.

Tekanan Air

Adalah penting untuk memastikan tekanan air yang sesuai iaitu adalah apabila air keluar secara menitik darip
ada dripper dan semua tanaman mendapat air. Apabila tekanan terlalu tinggi, air akan memancut keluar dari dripper. Laraskan valve untuk memastikana tekanan air yang sesuai.

Uji Pemasangan

Setelah pemasangan untuk semua tanaman sudah siap anda boleh membuat ujian memastikan tiada paip yang bocor dan setiap dripper menitiskan air. Watering Timer akan mempunyai mod manual di mana anda boleh mengalirkan air secara manual untuk tujuan ini.

Menetapkan Watering Timer

Cara untuk menetapkan Watering Timer adalah bergantung kepada produk yang digunakan jadi sila rujuk kepada manual. Dua perkara utama yang perlu ditetapkan adalah bila dan berapa lama siraman perlu dilakukan.

Penyelenggaraan

Sistem pengairan automatik seperti ini memerlukan penyelenggaraan yang sedikit tetapi penting untuk memastikan dripper sentiasa menitiskan air dan tidak tercabut dari paip. Keladak boleh terkumpul pada dripper dan menghalang aliran air. Berus gigi boleh digunakan untuk membersihkan keladak tersebut. Selain daripada itu, disebabkan sistem ini menggunakan bateri
anda perlu peka apabila sistem ini tidak lagi berjalan di mana kemungkinan bateri sudah kehabisan cas dan tukar kepada bateri yang baru.


Cara Membeli di Kedai Online Kebuna

UPDATE: Panduan terbaru terdapat di
https://www.kebuna.com/kedai/cara-order

Kedai online Kebuna baru sahaja beroperasi dan video di atas akan menunjukkan anda cara untuk membeli di kedai online Kebuna. Buat masa hanya biji benih sahaja boleh dibeli tetapi barangan lain akan ditambah dari semasa ke semasa. Jika anda menggunakan telefon bimbit,
tonton video secara vertikal
. Jika anda mempunyai sebarang persoalan, sila tinggalkannya di ruangan komen di bawah.

Transkrip:
Kami ingin memaklumkan bahawa kedai online Kebuna baru sahaja mula beroperasi. Masih banyak penambah baikan yang boleh dilakukan dan masa ini hanya biji benih sahaja yang boleh dibeli melalui kedai online kami tetapi kami akan menambah lagi produk dari semasa ke semasa. Jika anda berminat untuk membeli secara online biji benih yang kami tawarkan, video ini akan menunjukkan anda cara untuk membeli dari kedai online Kebuna dengan menggunakan telefon bimbit anda. Anda juga boleh menggunakan komputer dan caranya tidak banyak berbeza dari apa yang akan ditunjukkan di sini.

Pertama sekali, buka halaman Kebuna di kebuna.com. Di bahagian atas halaman ini, klik pada kotak di sebelah kiri dan anda akan dapat melihat beberapa link. Klik link kedai untuk membuka kedai online kebuna. Di sini anda dapat melihat kategori-kategori produk yang kami tawarkan seperti Baja & Nutrien, Irigasi & Fertigasi, dan juga Biji Benih. Klik pada link kategori ini untuk melihat produk yang berkaitan dengannya. Untuk membeli biji benih, klik pada kategori biji benih.

Di halaman ini anda dapat melihat biji benih yang kami tawarkan tersenarai. Terdapat lebih daripada 60 biji benih di sini, jadi gunakan ruangan cari produk di sebelah kiri untuk mencari biji benih yang anda perlukan. Jika anda ingin mencari biji benih salad, taip salad di ruangan tersebut dan klik cari dan anda akan ditunjukkan keputusan pencarian anda.

Seperti yang dapat dilihat, terdapat beberapa jenis biji benih salad di sini. Klik pada gambar untuk melihat maklumat lanjut dan klik pada tambah ke troli jika anda hendak membelinya. Jika anda hendak juga membeli biji benih yang lain, caranya sama sahaja. Cari biji benih tersebut dan kemudian klik tambah ke troli.

Jika anda ingin melihat produk yang telah dimasukkan ke dalam troli klik pada ikon troli di bahagian kanan di sebelah atas atau lihat di bahagian sebelah kiri. Tekan pada view cart jika anda telah selesai mencari biji benih yang anda perlukan. Halaman ini akan menunjukkan semua barangan di dalam troli dan anda juga boleh menambah atau mengurangkan barangan di dalam troli. Jika semuanya adalah tepat, klik pada proceed checkout di bahagian bawah untuk melakukan pembayaran.

Pada halaman checkout, anda mempunyai pilihan untuk login melalui Facebook atau Google Plus yang boleh memudahkan pembelian anda kemudian kerana maklumat dan alamat penghantaran anda akan disimpan di halaman Kebuna. Klik login pada salah satu jika anda mahu dan kemudian Isikan ruangan di bawah. Ruangan yang mempunyai tanda asterisk adalah wajib diisi. Pastikan semua maklumat yang diisi di sini adalah tepat. Jika anda tidak login menggunakan cara di atas atau tidak mempunyai akaun Facebook atau Google, anda boleh memlilih untuk mendaftar di bahagian bawah.

Di bahagian bawah anda dapat melihat senarai barangan yang anda telah pilih dan anda boleh memilih cara penghantaran. Terdapat dua cara iaitu dengan menggunakan pos biasa atau poslaju. Penghantaran dengan pos biasa adalah lebih murah tetapi memakan lebih masa untuk dihantar berbanding poslaju. Setelah memilih cara penghantaran yang anda mahukan, anda perlu pilih cara pembayaran.

Di sini, terdapat dua cara juga untuk melakukan pembayaran. Salah satunya adalah melalui Direct Bank Transfer. Dengan cara ini anda perlu menghantarkan pembayaran kepada akaun bank Kebuna. Cara yang kedua pula adalah melalui perbankan online yang lebih mudah dan cepat tetapi mempunyai kos tambahan sebanyak satu ringgit lima puluh sen. Pilih salah satu cara pembayaran di sini dan kemudian klik place order di bawah.

Jika anda memilih direct bank transfer, anda akan ditunjukkan dengan maklumat tentang pembelian anda serta maklumat bank akaun kebuna untuk menghantarkan pembayaran. Apabila anda menghantar pembayaran, pastikan anda memasukkan nombor pesanan ke dalam ruangan rujukan pembayaran. Jika anda memilih pembayaran secara perbankan online, anda akan dibawa ke halaman pembayaran untuk memilih cara perbankan online yang anda mahu. Lengkapkan pembayaran dan kemudian anda akan dibawa kembali ke halaman Kebuna yang akan menunjukkan maklumat pembelian anda.

Setelah kami mengesahkan pembayaran anda, pesanan anda akan diproses dan anda akan dimaklumkan melalui email apabila pembelian anda telah dihantar. Kami berharap kami telah menunjukkan dengan jelas cara untuk membeli di kedai online Kebuna. Jika anda mempunyai sebarang persoalan, anda boleh hubungi kami di 011-34140140 atau melalui email di info@kebuna.com. Terima kasih kerana menonton!


Cara Membuat Larutan Rujukan EC

Artikel ini dalam proses pembaharuan untuk menambahkan lagi maklumat-maklumat yang relevan dan saiz botol yang digunakan untuk membuat larutan rujukan EC telah bertukar dari 1.5L ke 500mL. Jika anda pernah mendapatkan dokumen DIY Larutan Rujukan EC kami telah memperbaharui dokumen tersebut yang anda boleh dapatkan di bawah. Sila ke artikel di bawah untuk mendapatkan panduan am serta beberapa perkara yang anda perlu tahu dalam membuat larutan rujukan EC.

Perbandingan Antara EC Meter Hanna DiST 4 dan AquaPro AP-2

EC meter ialah peralatan penting dalam penanaman secara fertigasi dan hidroponik dan ianya perlu dipastikan tepat sebelum digunakan. Ketepatan EC meter boleh ditentukan dengan menggunakan larutan ‘conductivity standard’ yang mempunyai nilai EC tertentu. Jika bacaan yang diberikan oleh EC meter adalah tidak sama dengan nilai EC larutan ‘conductivity standard’, ia bermakna bacaan EC meter tersebut adalah tidak tepat dan kalibrasi perlu dilakukan. Cara kalibrasi kebiasannya adalah dengan menggunakan sebuah larutan yang telah diketahui nilai EC seperti larutan ‘conductivity standard’ dan melaraskan bacaan EC meter kepada nilai EC larutan tersebut.

Contoh larutan ‘conductivity standard’

Satu lagi perkara yang perlu dipastikan ialah EC meter perlulah memberikan bacaan yang tepat pada julat yang digunakan dalam penanaman. Walaupun bacaan tepat boleh didapati untuk larutan pada nilai EC tertentu, tidak bermakna boleh juga mendapat bacaan yang tepat pada nilai-nilai EC yang lain. Adalah sukar untuk menguji keupayaan EC meter memberikan bacaan yang tepat untuk setiap nilai EC kerana di pasaran terdapat hanya beberapa jenis larutan ‘conductivity standard’ di mana pilihan nilai EC adalah amat terhad. Penting untuk menguji EC meter yang digunakan pada beberapa nilai EC yang berlainan kerana artikel di bawah menunjukkan 6 dari 10 produk EC meter di pasaran tidak sesuai digunakan.

6 Dari 10 EC Meter Tidak Sesuai Digunakan

Satu alternatif yang praktikal dan kos rendah adalah dengan membuat sendiri larutan yang mempunyai nilai-nilai EC yang diperlukan bagi memastikan EC meter boleh memberikan bacaan yang tepat pada julat yang digunakan dalam penanaman. Selain daripada itu, ianya juga boleh digunakan untuk melaras EC meter. Walaupun tidak setepat larutan ‘conductivity standard’ di pasaran, namun anda boleh mendapatkan larutan rujukan EC yang tepat lebih 99% dengan mengikut cara yang akan ditunjukkan di artikel ini.

Nilai EC larutan yang dihasilkan hanya berbeza sedikit (<1%) daripada larutan ‘conductivity standard’

Dua bahan utama yang diperlukan ialah garam masakan 99.9% natrium klorid dan air suling atau air minuman osmosis berbalik (R.O.). Seperti baja, garam akan membentuk ion apabila terlarut di dalam air. Disebabkan
nilai EC bagi larutan garam natrium klorid pada kepekatan tertentu telah diketahui
 maka ianya boleh digunakan untuk membuat larutan rujukan EC. Air suling atau air R.O. perlu digunakan kerana air paip mengandungi bendasing yang boleh memberi kesan kepada bacaan EC. Selain daripada itu, anda memerlukan penimbang elektronik yang sensitif kepada 0.1g, beberapa botol air minuman 1.5l kosong yang bersih, corong, dan cawan.

Garam natrium klorid 99.9%

Senarai kadar campuran air kepada garam untuk mendapatkan nilai EC tertentu disediakan di dalam lampiran di bawah.

DIY Larutan Rujukan EC V2

Berikut ialah penerangan berkaitan proses membuat dan cara menggunakan larutan rujukan EC seperti yang tertera di dalam lampiran:

Gunakan botol 1.5l yang bersih untuk membancuh larutan-larutan yang tersenarai. Isipadu larutan dipilih supaya bancuhan mudah sebati apabila botol digoncang dan untuk mengurangkan kesan ralat oleh penimbang.
Pertama sekali anda perlu membuat Larutan 1 (L1) yang kemudiannya dari larutan ini, Larutan 2 (L2) boleh dibuat. Buatkan kedua-dua larutan mengikut kadar yang diberikan dan pastikan garam terlarut dengan lengkap.
Selain L1 dan L2, nilai EC larutan-larutan yang lain adalah anggaran yang diperolehi melalui interpolasi maka nilai EC sebenar larutan tersebut adalah sedikit berbeza berbanding nilai EC yang tertera di dalam lampiran.
L1 dan L2 digunakan untuk membuat larutan-larutan yang lain. Nilai EC LK1 dan LK2 kerap digunakan oleh EC meter di pasaran untuk kalibrasi. Digalakkan untuk menggunakan larutan ‘conductivity standard’ di pasaran untuk mendapatkan kalibrasi yang lebih tepat dan mengelakkan sebarang kesilapan.
L2 juga digunakan untuk membuat Larutan Ujian yang boleh digunakan untuk menguji ketepatan bacaan EC meter pada nilai-nilai yang diberikan. Larutan-larutan ini boleh dibancuh di dalam cawan dan terus digunakan untuk mengambil bacaan. Disebabkan kandungan garam yang rendah di dalam L2, ukuran isipadu juga boleh digunakan untuk membuat larutan ujian (1g = 1ml).
Untuk menggunakan larutan yang telah dibuat, isi ke dalam cawan yang bersih dan masukkan probe EC meter ke dalam larutan tersebut. Larutan yang telah digunakan tidak boleh disimpan kembali.
Digalakkan membasuh probe EC meter dengan larutan yang akan digunakan kerana sebarang bendasing atau kelembapan yang terdapat pada probe boleh mengubah nilai EC larutan tersebut apabila membuat kalibrasi atau mengambil bacaan.
Untuk menyimpan larutan-larutan yang telah dibuat, pastikan botol ditutup ketat dan diletakkan di suhu bilik. Namun, ianya tidak boleh disimpan lama kerana pemeruapan masih boleh berlaku yang akan mengubah nilai EC larutan tersebut.
Setiap kali hendak menggunakan larutan rujukan EC ini, goncang dahulu untuk memastikan garam terlarut sekata.

Larutan-larutan rujukan EC DIY

Kami berharap panduan ini bermanfaat untuk anda. Jika anda mempunyai sebarang persoalan atau maklum balas sila gunakan ruang komen di bawah.


Cara Mendapatkan Ukuran Penuh Polybag

Polybag atau polibeg yang digunakan untuk menanam tanaman terdapat dalam pelbagai saiz seperti 8×8, 10×12, dan 16×16 tetapi nombor ini tidak memberitahu cara bagaimana ukuran dibuat dan unit yang digunakan. Bagi yang lama telah berkebun kemungkinan telah tahu saiz apa yang sesuai untuk kegunaan tertentu tetapi bagi yang baru ingin bermula berkebun nombor ini cuma memberitahu nombor yang lebih besar bermaksud saiz lebih besar tanpa memberi gambaran yang jelas berapa besar sebenarnya.

Sukar untuk mendapatkan gambaran besar polybag

Sebagai perbandingan, ukuran pasu biasanya diberikan dalam bacaan diameter dan tinggi yang jelas menggambarkan berapa besar pasu tersebut. Dengan melihat sahaja tanpa mengambil ukuran pun boleh menganggar ukurannya. Polybag pula dilipat leper dan hanya boleh memberikan bacaan diameter dan tinggi dengan betul apabila telah diisi dengan tanah kerana nilai saiz polybag tidak memberi maklumat ini tetapi anggaran yang agak tepat boleh didapati dengan beberapa pengiraan.

Pasu lebih mudah untuk diukur berbanding polybag

Artikel ini akan menjelaskan apa yang dimaksudkan dengan nombor saiz polybag seperti 8×8 dan 10×12 serta cara pengiraan untuk mendapatkan anggaran ukuran diameter, tinggi dan isipadu polybag yang diisi penuh dengan tanah. Cara pengiraan ini juga digunakan untuk membuat Jadual Ukuran Polybag serta Kalkulator Ukuran Polybag di bawah.

Klik gambar di atas untuk mendapat fail PDF Jadual Ukuran Polybag

Maksud Nombor Saiz

Saiz polybag seperti 10×12 bermaksud ia mempunyai ukuran lebar 10 inci dan panjang 12 inci. Cara ukuran ini diambil boleh dilihat dalam gambar di bawah.

Saiz polybag 5×5

Mendapatkan Ukuran Penuh

Ukuran seperti yang diberikan di atas mengukur saiz polibeg dalam keadaan leper maka ia tidak memberitahu ukuran diameter dan tinggi setelah diisi tanah. Cara yang paling mudah adalah dengan mengisi polybag penuh dengan tanah kemudian ukur diameter dan tinggi, dari dua ukuran ini isipadu polybag pula boleh dikira. Walaupun mudah, disebabkan polybag tidak rigid maka sukar untuk mendapatkan bacaan yang konsisten.

Kami mengambil ukuran beberapa saiz polybag untuk membandingkan nilai antara ukuran dari pengiraan

Satu lagi cara untuk mendapatkan ukuran polybag yang diisi penuh adalah melalui pengiraan. Terdapat beberapa andaian yang perlu dibuat untuk mendapatkan formula yang ringkas tetapi apabila membandingkan bacaan dari pengukuran dengan pengiraan, perbezaan hanyalah sedikit kecuali bagi beberapa nilai isipadu yang akan diterangkan di bawah. Berikut adalah andaian tersebut.

Nilai saiz polybag yang diberikan adalah tepat
Polybag mempunyai bentuk silinder kecuali tapak polybag
Tapak polybag berbentuk segi empat sama
Polybag berbentuk silinder sepenuhnya untuk pengiraan isipadu
Bahagian bawah polybag yang dikedap mempunyai panjang 1cm
Polybag tidak meregang

Sedikit perbezaan antara ukuran dan kiraan kecuali bagi nilai isipadu polybag saiz kecil dan besar. Pengiraan yang dibuat di sini menggunakan nila sebenar lebar dan panjang polybag.

Diameter & Tinggi

Objek yang berbentuk silinder mempunyai permukaan bulat dan diameter bulatan ini boleh dikira dengan mengetahui ukurlilit bulatan tersebut. Ukurlilit polybag adalah sama dengan dua kali ukuran saiz lebar polybag. Untuk polybag 10×12, pengiraan diameter adalah seperti di bawah (darab 2.54 untuk mendapatkan nilai dalam cm):

Diameter = Lebar x 2 x 2.54 ÷ π

Diameter = 10 x 2 x 2.54 ÷ π = 16.2cm

Untuk mengira tinggi polybag pula perlu mengambil kira tapak polybag. Jumlah panjang setiap sisi tapak segi empat polybag adalah sama dengan nilai ukurlilit di atas. Bahagian bawah polibeg yang dikedap perlu diambil kira kerana ia sebahagian daripada ukuran panjang polybag. Cara pengiraan tinggi polybag 10×12 adalah seperti di bawah

Tinggi = (Panjang – (Lebar ÷ 4)) x 2.54 – 1

Tinggi = (12 – (10 ÷ 4)) x 2.54 – 1 = 23.1cm

Isipadu

Melihat pada nilai isipadu dari ukuran dan kiraan, julat perbezaan adalah bergantung pada saiz polybag. Satu sebab adalah kerana polybag tidak sepenuhya berbentuk silinder apabila diisi tanah, bentuknya adalah antara kiub dan silinder di mana isipadu kiub adalah lebih rendah. Polybag yang saiz sederhana besar seperti 12×12 dan 14×14 mempunyai ukurlilit yang cukup besar dan ketebalan yang cukup nipis untuk menjadikan bentuknya menghampiri silinder apabila diisi dengan tanah.

Lagi satu kesimpulan yang boleh dibuat, nilai isipadu dari pengiraan adalah nilai maksimum isipadu disebabkan nilai dari pengiraan tidak melebihi nilai dari ukuran. Tambahan lagi, bagi objek yang mempunyai ukurlilit dan tinggi yang tertentu, bentuk silinder yang akan memberikan isipadu tertinggi. Dengan nilai diameter dan tinggi di atas, isipadu maksimum polybag 10×12 boleh dikira dengan menggunakan formula di bawah.

Isipadu = (Diameter ÷ 2)^2 x π x Tinggi ÷ 1000

Isipadu = (16.2 ÷ 2)^2 x π x 23.2 ÷ 1000 = 4.7L

Cara pengiraan yang ditunjukkan di atas tidaklah sukar dan boleh memberikan nilai yang amat hampir dengan nilai sebenar terutamanya bagi nilai diameter dan tinggi. Disebabkan saiz polybag yang pelbagai, jadual ukuran polybag di atas adalah tidak praktikal dibuat tanpa menggunakan pengiraan. Kami berharap maklumat ini boleh membantu untuk memilih polybag yang sesuai bagi tanaman anda.


Cara Menggunakan Cocopeat Sebagai Media Semaian

Salah satu aktiviti berkebun yang perlukan penjagaan yang kerap dan teliti adalah menjaga semaian sama ada daripada biji benih atau keratan. Sebagai contoh, air perlulah dipastikan sentiasa mencukupi terutamanya pada peringkat awal kerana semaian mudah untuk tak menjadi jika kekurangan air.

Keperluan cahaya juga berbeza mengikut peringkat pertumbuhan tanaman. Di peringkat percambahan biji benih, semaian boleh diletakkan di tempat yang redup untuk mengurangkan pemeruapan air tetapi jika sudah bercambah perlu diubah ke tempat yang lebih cerah.

Cahaya perlu dipastikan mencukupi setelah semaian bercambah

Memilih Media Yang Sesuai

Pemilihan media juga adalah penting dan ia bergantung pada jenis tanaman. Bagi tanaman yang mudah untuk bercambah dan cepat membesar seperti bayam dan bendi boleh sahaja terus disemai biji benihnya di atas tanah, cuma perlu pastikan dahulu tanah yang digunakan adalah sesuai untuk tanaman.

Semaian tanaman seperti di atas adalah mudah untuk dijaga dan banyak tidak perlu dilindungi daripada cahaya matahari apabila telah disemai. Walaubagaimanapun, penjagaan air masih lagi penting untuk memastikan biji benih bercambah dengan baik terutamanya pada hari yang panas dan terik.

Kangkung antara tanaman yang boleh ditanam secara tabur terus

Bagi tanaman yang mengambil masa lebih panjang untuk bercambah dan membesar seperti sayuran buah pula, pemilihan media yang sesuai adalah lebih penting. Walaupun tanah boleh digunakan untuk membuat media semaian, tanah boleh mengandungi patogen yang boleh menyebabkan penyakit. Tambahan lagi, tanaman pada peringkat awal pertumbuhan adalah lebih sensitif terhadap penyakit.

Tanah juga boleh mengandungi benih rumpai yang boleh mengganggu pertumbuhan semaian dan biasanya perlu dicampur dengan bahan-bahan yang boleh menjadikannya lebih ringan serta meningkatkan pengudaraan.

Fusarium oxysporum, antara patogen yang boleh terdapat di dalam tanah

Peat Moss & Pemanasan Global

Media yang kerap digunakan untuk semai biji benih sayuran buah ialah peat moss. Ianya terhasil daripada proses pereputan anaerobik sejenis lumut yang dipanggil sphagnum serta bahan-bahan organik lain dan biasanya diimport dari negara eropah seperti Belanda.

Ciri-ciri peat moss yang menjadikannya sesuai untuk digunakan sebagai media semaian adalah ianya ringan, tidak mengandungi patogen tanah, bebas benih rumpai, mempunyai pengudaraan yang baik, boleh memegang air dengan baik, dan boleh mengandungi sedikit nutrien tambahan untuk membantu pertumbuhan awal tanaman.

Media peat moss

Peat moss digunakan secara meluas dalam penanaman di seluruh dunia tetapi terdapat impak negatif kepada alam semulajadi dengan kadar penggunaannya sekarang. Sumber peat moss adalah dari peat bog yang terdapat terutamanya di hemisfera utara dan walaupun ia hanya meliputi 3% daripada permukaan bumi tetapi ia mempunyai peranan penting dalam penyimpanan karbon dan mengandungi dalam lingkungan 25% daripada karbon yang tersimpan di dalam tanah.

Penggunaannya menyebabkan karbon yang tersimpan ini terbebas ke udara dan menambah lagi pencemaran gas rumah hijau.

Peningkatan pencemaran gas rumah hijau menyebabkan pemanasan global

Cocopeat Sebagai Alternatif

Salah satu alternatif peat moss yang lebih mesra alam ialah cocopeat atau sabut kelapa yang dihasilkan daripada sabut buah kelapa. Penggunaan cocopeat adalah lebih mesra alam berbanding peat moss kerana penggunaannya tidak membawa kesan negatif kepada alam secara global.

Kosnya juga jauh lebih rendah kerana dihasilkan secara lokal dan mempunyai banyak kelebihan sama yang disebut di atas mengenai peat moss. Biasanya ia digunakan sebagai media untuk tanaman tetapi boleh juga digunakan sebagai media semaian. Anda juga boleh mendapatkan cocopeat di Kebuna, maklumat lanjut di bawah.

Cocopeat

RM
5.00
 –
RM
15.00

Select options

Semai Biji Benih Menggunakan Cocopeat

Sebelum menggunakan cocopeat sebagai media semaian biji benih terdapat beberapa langkah yang perlu dilakukan untuk memastikan semaian tumbuh dengan baik.

1) Cocopeat adalah lebih kasar berbanding peat moss dan berserat. Ini boleh menyukarkan penggunaannya di dalam bekas yang kecil seperti lubang tray semaian. Kandungan serat cocopeat boleh dikurangkan dengan menapisnya.

Jaring digunakan untuk membuat penapis

Cocopeat sebelum (kiri) dan selepas (kanan) ditapis

2) Satu perkara penting yang perlu dilakukan sebelum menggunakan cocopeat sebagai media semaian atau tanaman adalah membasuhnya. Ini kerana ia mempunyai kandungan garam tinggi yang boleh mengganggu percambahan dan pertumbuhan tanaman. Setelah cocopeat ditapis, basuh ia seperti membasuh beras dan ulang 2-3 kali untuk mengurangkan kandungan garam.

Cocopeat sedang dibasuh di dalam baldi

3) Tapis air dan keringkan dengan menjemur di bawah cahaya matahari. Langkah ini bagi memudahkan untuk mengisinya di dalam lubang tray semaian.

Cocopeat lembap dijemur

4) Cocopeat yang telah melalui proses di atas boleh digunakan sama seperti peat moss untuk menyemai biji benih.

Semaian cili dan terung yang menggunakan media cocopeat

5) Selain daripada kandungan garam yang tinggi, cocopeat juga mempunyai kandungan nutrien yang rendah. Oleh itu, baja perlulah dibekalkan apabila semaian telah bercambah dengan menggunakan baja larut air seperti baja AB. Gunakan kepekatan yang rendah dan hanya siram dengan air baja pada waktu pagi.

Pada peringkat ini semaian belum lagi diberikan baja dan ia menunjukkan tanda kekurangan nutrien

Sama ada menggunakan media cocopeat atau peat moss, pastikan air sentiasa mencukupi tetapi juga penting untuk tidak memberi terlalu banyak air yang boleh menyebabkan biji benih menjadi rosak. Selain penjagaan yang betul, pemilihan biji benih yang berkualiti juga penting. Tips-tips lain penanaman sayuran daripada biji benih boleh didapati di dalam artikel di bawah.

Asas Menanam Sayuran Daripada Biji Benih

Semai Keratan & Buat Tut Menggunakan Cocopeat

Selain semai biji benih, cocopeat juga boleh digunakan untuk semai keratan dan media tut (air layering). Untuk kebanyakan tanaman, lebih mudah menggunakan media campuran tanah sahaja tetapi bagi tanaman yang sensitif seperti pokok tin, penggunaan cocopeat boleh meningkatkan kadar semaian yang menjadi.

Untuk semai keratan, cocopeat juga perlu dibasuh tetapi tidak perlu ditapis terlebih dahulu dan tidak perlu dikeringkan kemudian kerana bekas tanaman untuk semaian keratan bersaiz lebih besar berbanding lubang tray semaian, jadi lebih mudah untuk mengisinya.

Kawalan air juga penting untuk semaian keratan dan mudah untuk terlebih memberi air kerana cocopeat boleh memegang kuantiti air yang tinggi. Mengawal pemberian air adalah agak sukar tetapi bahan seperti perlite dan sekam bakar boleh ditambah untuk meningkatkan pengaliran dan pengudaraan media.

Media campuran cocopeat dan perlite

Campuran cocopeat dengan perlite atau bahan-bahan lain yang meningkatkan rongga media juga memudahkan proses untuk mengurangkan kandungan garam di dalam media. Campuran boleh dibuat dahulu dan diisi ke dalam bekas tanaman kemudian alirkan air ke dalam bekas tersebut. Disebabkan media lebih berongga, mudah untuk air mengalir dan menarik garam dari media tersebut.

Semaian pokok tin menggunakan media campuran cocopeat dan perlite

Berbanding membuat semaian keratan, membuat tut atau markot adalah lebih mudah kerana kurang penjagaan. Cara menggunakan cocopeat untuk membuat media tut adalah dengan membasuh cocopeat kemudian perah air basuhan tetapi jangan keringkan dan isikan sedikit mampat dalam beg plastik kecil dan ikat. Air yang ada mencukupi untuk menyokong pertumbuhan akar.

Bunjut tut dan tut pokok tin yang telah dipotong untuk ditanam

Cocopeat Serbaguna & Mesra Alam

Cocopeat mempunyai aplikasi yang luas di dalam sektor penanaman kerana ianya media yang serbaguna. Ia adalah media pilihan dalam penanaman secara komersial menggunakan sistem fertigasi, boleh digunakan di dalam sistem hidroponik dan sesuai digunakan di dalam campuran tanah. Dengan sedikit usaha, ia juga boleh dijadikan sesuai untuk digunakan sebagai media semaian bagi pelbagai tanaman.

Cocopeat mempunyai pelbagai kegunaan dalam penanaman

Sumbernya iaitu sisa buah kelapa juga bermaksud penggunaannya memanfaatkan apa yang boleh dilihat daripada satu perspektif hanyalah sisa buangan. Berbeza dengan penggunaan peat moss yang mengambil sebahagian penting bumi ini yang mempunyai fungsi mengekalkan keseimbangan alam semulajadi secara global. Cocopeat juga tidak memerlukan pengangkutan yang jauh kerana ianya produk tempatan dan peat moss biasanya diimport dari negara-negara eropah.

Langkah-langkah di atas menunjukkan tidak sukar untuk menyesuaikan cocopeat sebagai media semaian dan boleh lagi ditambah baik contohnya dengan menambah nutrien di dalamnya. Kami akan mencuba campuran cocopeat dengan kompos yang akan meningkatkan kandungan nutrien di dalamnya. Satu perkara penting yang tidak dibincangkan di atas adalah keperluan untuk ‘buffer’ media cocopeat yang kami juga akan tambah di masa hadapan.